Nama Anak Perempuan (A-Z) Yang Sedap Dan Indah

Bila memikirkan tentang nama anak perempuan ni,  Mama Siti teringat pada satu kisah khalifah ulung, Umar Al-Khattab, yang didatangi oleh seorang anak dan bertanyakan kepada beliau tentang haknya terhadap ayahnya. Lalu, Khalifah Umar pun menyatakan:
Antara hak anak terhadap ayahnya adalah ayah hendaklah mencari isteri yang baik untuk menjadi ibu kepada anaknya yang bakal lahir ke dunia. Setelah anak itu lahir, hendaklah si ayah memberikan nama kepadanya dengan nama yang baik. Setelah anak itu besar, hendaklah diajar membaca Al-Quran.”

Beri Nama Anak Perempuan Yang Baik-baik
Memberikan nama yang baik kepada anak merupakan salah satu hak anak yang perlu Mama dan Papa penuhi. Dalam keterujaan persiapan kita untuk menyambut si comel, hendaklah kita juga berusaha untuk memberikan nama yang terbaik untuk anak perempuan mahupun anak lelaki. Jangan tersalah pilih nama ya!
Kalau Mama dan Papa di luar sana masih lagi mencari-cari nama anak perempuan yang sesuai untuk bakal puteri nanti, mungkin anda boleh dapatkan idea daripada senarai nama yang Mama Siti titipkan di artikel ini.
Nama Anak Perempuan Bermula Dari Huruf A-D
A
Aisya – kehidupan yang baik, nama ummirul mukmininAaliyah – kedudukan yang tinggiAva – nama lain untuk Eve atau HawaAmelia – kuat berusaha, berasal dari Bahasa GermanAvery – ketua yang bijaksana, berasal dari Bahasa PerancisAbigail – kegembiraan ayah, berasal dari Bahasa HebrewAria – bernilai tinggi, berasal dari Bahasa HebrewAnna – bernilai tinggi, berasal dari Bahasa LatinAlisha – dilindungi Tuhan, berasal dari Bahasa SepanyolAmi – bertanggungjawab, berasal dari Bahasa JepunAkira – sinar matahari, dalam Bahasa ThaiAsma – yang tertinggi, anak Abu Bakar As-Siddiq RA, kakak Aisya RAAleena – cahayaArisya – kecemerlanganAwfiah – beraniAmanina – harapanAdabelle – pemandangan yang cantikAiyana – kecantikan tidak berpenghujungAmara – elegen, sopistikatedAstrid – paling cantik
Baca juga himpunan nama anak perempuan huruf A di sini: HIMPUNAN NAMA ANAK PEREMPUAN HURUF A YANG DIGEMARI IBU BAPA
B
Badriyah – bulan purnamaBaheera – cantikBaiyinah – buktiBalqis – raty Nabi Sulaiman ASBarakah – berkayBeatrice – pengembaraBelinda – Si cantik berbisaBernice – pembawa kejayaanBibiana – penuh kehidupanBianca – yang putihBanu – perempuan Basyeera – khabar baikBarniyah – cerdikBaqiyyah – kekalBariah – amalanBarizah – bijak, menonjolBakriyah – beraniBashaha – kegembiraanBasmah – senyumanBasilah – berani
Untuk lebih banyak pilihan nama anak perempuan huruf B, terus je ke sini: 100 NAMA ANAK PEREMPUAN HURUF B UNTUK SI MANJA ANDA!
C
Charlotte – sempurna, kecilCalista – yang paling molekCatalina – suciCelina – wirawatiChantelle – teguh kuatCharissa – baik hatiCharlene – perempuan bebasCharmaine – penuh kegembiraanClarinda – jelas terang Clementine – tinggi empati

D
Dahlia – bungaDamia – berkatDalili – petunjuk, manjaDaneen – puteriDana – cerdas, bijakDhia – sinaranDhuwah – waktu DhuhaDamira – jiwaDurrah – mutiaraDzikra – peringatanDelisya – yang baikDinara – kecergasan Dziniyah – menurut akalDania – dekat, beraniDelana – pelindungDiyana – agamaDina – keagamaanDinar – wang emasDhafwatul – kelapanganDhaufah – tamu
Tengok juga koleksi nama anak perempuan huruf D di sini: NAMA ANAK PEREMPUAN HURUF D BERSAMA MAKSUD DALAM ISLAM
Nama Anak Perempuan Bermula Dari Huruf E-H
E
Emma – keseluruhan / sejagatEmily – rajinElla – cahayaEmi – lukisan yang indahElia – yang cantik dan membesar dalam ketenanganEdelmira – perempuan yang muliaEdlyn – bersopanEliza – sangat unikEryna – perempuan cantikEireen – perempuan yang tenangElaina – sinar cahayaEliska – janji TuhanErmina – peramahEshal – bunga syurgaEzzah – yang memberi kehormatanEnrica – ketua rumahEijaz – keajaibanEsmerelda – batu zamrudEstelle – bintangEvita – kehidupan
Baca juga : NAMA ANAK PEREMPUAN HURUF E BERSAMA MAKSUD YANG UNIK
F
Fatima – menawan, nama anak Rasulullah SAWFarah – kegembiraan, kebahagiaanFalia Hani – yang mengucapkan selamat, menyenangkanFaadhilah – yang muliaFaaeqa – paling baikFadiyah – menyelamatkan, tebusanFadwa – penyelamat, pengorbanan suci, penebusFemida – bijakFida – pengorbananFikriyah – bijak, pandai, pemikiranFilzah – belahan jiwaFatin – menarikFairuza – kemenanganFleur – bungaFiona – adilFleta – tangisanFedora – kehadiran TuhanFelicity – kegembiraanFerdinanda – perjalananFirenza – menuju kemajuan
Untuk lebih banyak idea nama anak perempuan huruf F: NAMA ANAK PEREMPUAN HURUF F DENGAN MAKSUD YANG BAIK
G
Ghadziyah – menyenangkanGhaida – perawanGhaisani – cantik dan mudaGhaliah – yang mahal, berhargaGhalibah – menangGhaliyah – harumanGhaliyati – yang mahalGhamirah – ang mengembaraGabriela – keberani TuhanGhazwaniv – kepahlawananGhina – kekayaanGhisyawah – tutupan, akhirGhufrani – keampunankuGhurrah – putih berseriGizella – perjanjianGloria – kemenanganGia – hadiah berharga dari TuhanGhamirah – yang mengembaraGhanimah – yang menangGhayda –  kecantikan dan kelembutan remaja
H
Habbati – kekasih, kesayanganHabrah – sukacitaHabriyah – pintarHadfah – mempunyai matlamatHadharah – kemajuanHafawati – sambutanku yang hangatHafeeza – penjaga, pelindungHafiya – sangat baikHafn – nisbahHafsyah – isteri Rasulullah SAWHaidah – adil, jujurHalimah – lemah lembut, penyantun, sabar dan berakalHamani – memberi semangatHamidah – terpuji, pujianHamimah – kawan setiaHamizah – riang, gembira, yang bijaksanaHaura Mardhiah – wanita berkulit hati dan bermata hitam pekatHalina – tenangHana – kebahagiaan, rezeki tanpa kepayahanHanan – kesayangan, kecintaan, rezki, berkah
Baca juga himpunan nama anak perempuan huruf H: HIMPUNAN NAMA-NAMA INDAH ANAK PEREMPUAN HURUF H
Nama Anak Perempuan Bermula Dari Huruf I-L
I
Ilham – wahyu, ilham, isyarat yang baikIman – iman, keimananImarah – kemakmuranInara – berkarisma, pintarInas – kebaikan, keramah-tamahan, KelembutanInsyirah – kegembiraan, Kelegaan hatiIrdina – kehormatan kami, kebajikan/keberkatanIris – sejenis bungaIrsa – pelangiIstiqamah – kelurusan, ketulusanIsyq – sayangIzdihar – berkilauIzyan – perhiasanIzz – kekuatanIndira – terkenalIrma – serba bolehIsabella – yang dijanji TuhanIvy – sejenis pokokInaya – kebaikan, keprihatinanImtinan – anugerah Ilahi
Lihat lebih banyak pilihan nama anak perempuan huruf I di sini: NAMA ANAK PEREMPUAN HURUF I YANG INDAH MAKSUDNYA
J
Jadzwah – bara yg menyalaJahroh –  terang dan nyataJaizah – pialaJalilah – agungJameela – cantikJannah – syurgaJasmin – bunga melatiJauza – nama bintangJawhara – mutiaraJuan – sinarankuJuhainah – taman, kebunJuhairah – nyaring, lantangJuhara – perhiasanJunainah – taman, kebunJuwairiyah – nama wanita, gadis kecilJacinta – sejenis bungaJaden – tidak jelasJelena – sinar cahayaJulia – lembutJestina – adil
Ada 100 pilihan nama anak perempuan huruf J di sini: 100 NAMA ANAK PEREMPUAN HURUF J DALAM ISLAM UNTUK PANDUAN IBU DAN BAPA
K
Khadija – dipercayai, dihormati, nama ummirul mukmininKahilah – matanya dicelakKamaliyah – kesempurnaanKamilia – pepohonan yang selalu hijauKareema – murah hati, muliaKautsar – kenikmatan yang banyakKaysa – beraniKayyisa – wanita cerdik dan bijaksanaKazhimah – dapat menahan diriKeisha – hidup dalam keadaan baik.Khaira – kebaikanKhairunnisa – sebaik-baik wanitaKhalili – sahabatku, kesayangankuKhalishah – murniKhaulah –  sahabat wanita terkenal, rusa betinaKhayla – cantikKhazinah – penyimpan harta yang tersimpanKhuzaimah – tali kendaliKarissa – PemurahKasandra – Sinar kemanusiaan
Baca juga koleksi nama anak perempuan huruf K: 100 NAMA-NAMA INDAH ANAK PEREMPUAN HURUF K DALAM ISLAM
L
Laela – malam yang gelapLafifah – berkumpul, bercampurLamisa – sentuhan lembutLashira – bijakLatifah – lembut, bersopanLayanah – kehalusan, kelemasanLayyin – yang lembutLeena – seorang yang setiaLeyla – kerinduan, malam yang gelapLily – sejenis bungaLiyana – kehalusan, kelembutanLubna – hatiLuqyana – perjumpaan kitaLuthfia – lemah lembutLavinia – samarLakishia – sejenis pokokLeandra – singa betinaLeisha – pelindungLuna – bulanLorelei – batu penguat
Nama Anak Perempuan Bermula Dari Huruf M-P
M
Maaiyah – kebersamaanMabrukah – dapat berkahMaghfirah – pengampunanMahdeya – mendapat hidayahMaheem – bulan penuhMahfuzhah – terjagaMahirah – pandai, cakapMaimunah –  beruntung, keberuntungan, diberkahi AllahMaisarah – ketenangan, nyaman, kemakmuran, kekayaan, kelapanganMakayla – pemberian AllahMalika – pemilikMardhiyah – mendapat keredhaan AllahMarsya – subur Marwa – berhati-hati dalam memikirkanMashumah – bebas dari dosaMasikah – nama wanita sahabat nabiMasyitah – yang mati syahid oleh Fir’aunMawaddah – cinta kasihMawahib – kemampuan, ketangkasanMawiyah – cermin hidup
Untuk lebih banyak pilihan nama anak perempuan huruf M: NAMA ANAK PEREMPUAN HURUF M
N
Nadhirah – berseri, segarNayla – istimewaNazneen – cantikNabihah – cerdik, muliaNabila – luhurNadha – embun di pagi hariNadeera – berseri-seri, khusus, unikNadia – pembawa kesetiaanNahla – sejenis minumanNaimah – kenikmatan, halus, lunakNadja –  keselamatanNajla – yang bermata elokNaqila – perawiNarina – segar Nashim – teraturNathifa – asliNaziya – berbanggaNisrina – bunga mawar putihNufa – yang sempurna tinggi dan kecantikannyaNuryn – bercahaya
Tengok juga himpunan nama anak perempuan huruf N: HIMPUNAN NAMA ANAK PEREMPUAN HURUF N
O
Oktavia – yang kelapanOda – kekayaanOdelia – kemewahanOksana – yang pemurahOlivia – buah zaitunOpal – batu permataOphelia – rajin membantuOriana – keemasanOva – dari telur kecilOuida – kurang jelas

P
Puteri – anak rajaPadma – bunga LotusPaisley – dari silauPalmira – pohon palmaPandora – berkebolehanPatricia – kemuliaanPaula – kecil molekPerla – mutiaraPetrina – kekuatanPreedya – kegembiraan
Nama Anak Perempuan Bermula Dari Huruf Q-T
Q
Qaidah – pemimpinQaireen – kebaikanQairina – kebajikanQaisara – permaisuriQamariyah – berdasarkan bulanQaniah – berasa cukup dan relaQanitah – taat, berbakti, Qasamah – keindahanQasrina – istanaQismah – nasibQistina – keadilan Qisya – hidup dalam kerukunanQiladah – kalungQarirah – pandangan yang sejukQurratu ‘Ain – penyejuk mata
Banyak je sebenarnya pilihan nama anak perempuan huruf Q: NAMA ANAK PEREMPUAN HURUF Q BERSERTA MAKSUD YANG INDAH
R
Rafidah – pemberi pertolonganRafifah – akhlak baikRafilah – anggun, mewahRahadatul – kemakmuranRahilah – pelancongRaidah – angin yg bertiup lembut, pemimpinRaihanah – tanaman yang harum, perempuan yg luhurRaiqah – murniRaisha – pemimpin, puteriRaissa – yang berimanRajiyyah – yang diharapkanRakhis – lembut wataknyaRakizah – emad, perak dalam tanahRamizah – orang yang terhormatRamlah – tokoh sahabat wanitaRamziyah – isyaratRana – menatap, melihatRania – kesukaan, kesenanganRaniah – empesonaRaninah – gemerincing
Baca juga koleksi nama anak perempuan huruf R: KOLEKSI NAMA ANAK PEREMPUAN HURUF R YANG BAIK DALAM ISLAM
S
Sabreena – kesabaranSafa – suci, bersihSahlah – mudah, senangSaidah – berbahagiaSaifanah – seperti pedang terhunusSaihah – bergunaSaila – cahaya matahariSaira – burungSakeena – ketenangan, ketentramanSalsabila – mata air di surgaSalwa – burung puyuhSameeha – lemah lembut, murah hati, dermawanSameera – penghibur, teman berbicaraSamiyah – kedudukan tinggiSuhayla – kemudahankuSuhaymah – anak panah kecilSuraya – cantikSyafia – penyembuhSyafiqah – belas kasihSyakira – mensyukuri
Nama anak perempuan huruf S pun banyak ya: NAMA ANAK PEREMPUAN HURUF S

T
Taaibah – yang bertaubatTihani BahagiaThahirah – bersihTashfeen – bersimpatiTasleem – tahniahThoyyibah – baikThufailah – lembut dan halusTuhfah – hadiahTuhina – saljuTakisha – sihat dan hidupTalia – embun pagiTalisha – beruntungThana – pujianTessa – musim menuaiTirza – kegembiraan Titiana – kekuatanTricia – aristokratTrina – suciTiara – mahkotaTierra – tanah
Nama Anak Perempuan Bermula Dari Huruf U-Z
U
Ubaidah – hambaUdzrah – halanganUfairah – pemberaniUlfah – persahabatanUlya – lebih tinggi, paling tinggiUmaimah –  keibuanUmaiyah – sahabat Nabi Muhammad SAWUmmu Kultsum – puteri Rasulullah SAWUmniyati – cita-citakuUzma – terbaikUliana – rambat lembutUlyssa – membantahUrsula – kuatUsha – pagiUna – satuUma – ibuUlrika – berkuasa
Ada lebih daripada 60 idea nama anak perempuan huruf U untuk Mama dan Papa di sini: 60+ PILIHAN NAMA ANAK PEREMPUAN HURUF U DALAM ISLAM

V
Valentina – kuatValencia – kuasaVera – kebenaranVeronica – pembawa kejayaanVi – bungaViolet – warna unguVilma – pelindungViona – adilVivi – pohon zaitunVictoria – kejayaan
W
Waaizhah – pemberi nasihatWabishah – apiWadaah – lemah lembutWadaana – makmurWadhiah – yang bagus dan bersihWadya – tenteram, tenangWafa – kesempurnaan, kesetiaanWafiyyah – menepati, sempurna, lengkapWafiza – angin segarWahidah – satuWardani – bunga mawarWareesha – gembiraWarisa – pewarisWashfa – yang punya sifat tertentuWashma – terpelajarWasimah – rupawanWazirah – menteri wanitaWaznah – pencari keadilanWiaam – harmonisWidad – kasih sayang, cinta, cita-cita
Untuk 100 pilihan nama anak perempuan huruf W: 100 NAMA ANAK PEREMPUAN HURUF W UNTUK SI PUTERI CILIK ANDA!
Y
Yadawiyyah – pandaiYadira – sesuaiYafiaa – luhur, dihormati, usia muda, Yalina – sutera syurga, sangat lembutYamamah – tujuan, nama kota di ArabYamha – merpatiYamnah – Arah sebelah kananYaniaah – matangYaqana – penuh keyakinanYaqutah – batu permataYaseera – mudah, sedikitYasmeen – bunga melatiYazeeda – berkat, bertambah, lebihYumna – kananYusrina – kesenangan kamiYusriyah – mudahYaffa – menawanYelena – sumber cahayaYolanda – bahagiaYuliana -cantik
Z
Zaaimah – pemimpinZabarij – perhiasanZafirah – yang beruntung; yang menangZahidah – tendah hati, tidak rakus duniaZahira – berkilauZahiyah – elokZahra – bungaZahsy – nama seorang perempuan ahli syurga (Zaenab Al Zahsy)Zainab – putri Rasulullah SAW, pokok yang indah dan wangiZalfa – kulit mutiaraZara – puteri, bunga yang cantikZarin – keemasanZuhailin – yang tenangZuhaira – yang berseriZuhayr – terang berkilauZulaikha – cantikZulal – air tawar Zulfa – kedudukan yang dekatZurarah – nama burungZuyyin – dijadikan indah
Tengok di sini untuk koleksi nama anak perempuan huruf Z: NAMA ANAK PEREMPUAN HURUF Z
Ada banyak lagi nama anak perempuan yang sedap berserta dengan makna yang indah untuk Mama dan Papa masukkan dalam list. Jangan lupa juga untuk dapatkan nasihat dan pandangan orang-orang tua ya?
Selamat memilih!
BACA JUGA NAMA ANAK PEREMPUAN INSPIRASI DARI NAMA ANAK SELEBRITI
Pesan Mama Siti
Pilihlah yang terbaik supaya mama dapat membentuk anak itu menjadi gadis seindah namanya.


Khas Untuk Mama: Top TikTokers Mak-mak Wajib Follow (Part 1)

Pada zaman media sosial ini terutamanya TikTok, ramai pengguna bergantung pada ‘For You Page’ mereka untuk menentukan akaun TikTok siapa yang kita patut follow. Tetapi Mama juga boleh mencari TikTok siapa yang sesuai dengan kehendak atau minat Mama!
Mama Siti ada senaraikan beberapa TikTokers yang Mama perlu follow tau. Daripada topik atau fokus mengenai keibupaan hingga kesihatan Mama, Mama pasti akan mendapat manfaat daripada TikTokers yang terkenal ini.
Eh, siapa cakap TikTok ni tak bagus? Mama Siti sendiri selalu scroll TikTok untuk ketahui pelbagai tips, hacks, resepi, dan banyak lagi!
Jom kita lihat barisan TikTokers yang menarik dan tentu banyak info yang harus dimilik oleh Mama! Mama Siti bahagikan ikut kategori yang sering dikongsikan mereka supaya mudah untuk Mama.
KEIBUBAPAAN
1. Fhais Salim
Puas dah cari tips-tips keibubapaan yang berkesan? Mari follow Fhais Salim untuk tips keibubapaan yang dapat memahami anak-anak kita dengan lebih lanjut. Fhais Salim juga banyak kongsikan tentang kesihatan mental dan fizikal yang bagus untuk semua.
  @fhaissalim
2. Zuraida Shahime
Untuk pengetahuan Mama, ‘speech delay’ adalah salah satu masalah yang menjadi kebimbangan ibu bapa. Mari follow Zuraida Shahime untuk mendapat maklumat lebih lanjut daripada Speech Therapist ini.
Mama juga boleh lebih memahami anak-anak dengan perkongsian Zuraida Shahime ini!
  @zuraida.shahime
3. Asma Fras
Terdapat beberapa tips yang dapat membantu Mama dengan persekolahan anak-anak Mama. Selain itu, Asma Fras juga sering kongsikan tentang pemakanan kanak-kanak dan juga sering post tentang Austism. Bagi Mama yang perlukan lebih info tentang menjaga anak-anak Austisme, bolehlah follow!
  @asmafras
4. Nurul Sheriena Musa
Perlukan ‘parenting’ tips dan tips mengajar anak-anak Mama? Mama Sheriena ada penyelesaiannya! Mama Siti suka perkongsian Mama Sheriena sebab perkongsiannya sangat menarik dan sering buat video bersama anaknya, so cute! Barulah ada ‘Mommy and Daughter time’.
  @nurulsherienamusa
5. Dr Redza Zainol
Perkongsian Dr Redza Zainol mula terkenal di media sosial Twitter dan kini doktor ini yang aktif dengan perkongsian tentang ilmu keibubapaannya juga mula menerima ramai followers di TikTok. Mama boleh follow Dr Redza Zainol untuk mendapatkan maklumat mengenai pembentukan kelakuan anak-anak, kesihatan kulit, dan banyak lagi.
  @drredzazainol
KESIHATAN
1. Puteri Kasim
Terkenal dengan petua semula jadinya, Mama mesti kagum dengan perkongsian Puteri Kasim! Kepakarannya adalah dalam kesihatan dalam dan luaran diri, kecantikkan diri dan macam-macam lagi! Follow jangan tak follow ya~
  @puterikasim
2. Dr Sathyamawar
Perlukan tips hamil, tips penjagaan dalam untuk wanita, mesti follow Dr Sathyamawar! Dr Sathyamawar suka menjawab soalan-soalan followers-nya. Mama tanya je, mesti dapat jawapan! Tetapi banyak juga soalan Dr Sathyamawar dah jawab, Mama scroll-scroll je mesti dapat jawapan!
  @drsathyamawar
3. Najwa Hamidi
Dr Najwa Hamidi kongsikan pelbagai gambaran bagaimana rupa anak-anak Mama semasa kehamilan. Barulah Mama ready bersedia dari segi mental bila berjumpa dengan doktor!
  @najwa_hamidi
4. Eina Syahirah
Mama mesti mahu jaga kesihatan dalaman dan luaran kan selepas bersalin? Ataupun Mama nak jadi lebih aktif dan tidak letih sepanjang hari? Jom follow Eina Syahirah untuk tips-tips badan cantik, langsing dan yang paling penting mempunyai rutin yang konsisten!
  @einasyahirah
5. Maria In Your Area
Ada satu lagi Tik Tok yang Mama wajib follow untuk penjagaan ‘fitness’ Mama. Maria kongsikan pelbagai rutin yang dapat Mama lakukan di rumah dengan mudah sahaja. Dengan rutin-rutin ini Mama mesti tak bosan dan sentiasa bermotivasi untuk bersenam! Go, Mama!
  @mariainyourarea
Semoga TikTokers ini dapat membantu Mama untuk lebih cakna dengan kesihatan, bersenam dan mencari tips-tips penjagaan anak-anak! Pasti Mama akan dapat banyak maklumat selepas menonton dan follow perkongsian mereka!
Bukan itu sahaja, Mama Siti juga akan memasukkan Part 2 untuk TikTokers Mama wajib follow! Nantikan tips fesyen, berdandan dan macam-macam lagi!
Jumpa lagi pada Part 2 pula~


Resepi Sotong Masak Kicap Indian Style Yang Semua Wajib Cuba!

Nak tak kalau Mama Siti kongsikan satu lagi resepi sotong? Paling penting, resepi ni lebih kurang saja dengan cara memasak kari sotong sebelum ini.
Satu lagi menu kali ini ada citarasa India sikit. Kawan Mama Siti yang ajarkan. Mama Siti dah cuba dan Mama Siti pasti resepi kali ini pasti akan buat kita seisi keluarga tambah nasi berkali-kali.
Berikut merupakan Resepi Sotong Masak Kicap yang sangat sedap dan semua harus cuba!
Resepi Sotong Masak Kicap Indian Style

Kredit gambar: Cempaka Airis Yaya
Resepi Oleh: Cempaka Airis Yaya
Bahan-Bahan Perapan
Sotong KunyitGaramHaliaCili KisarKicap Lemak Manis
Bahan-Bahan Tumisan
3 sekawan (Kayu Manis, Bunga Cengkih, Bunga Lawang)Bawang MerahBawang PutihHalia Daun KariCili KeringTomato
Cara Memasak
Perap sotong dengan bahan perapan.

Sediakan bahan menumis seperti dalam gambar di bawah.

Panaskan minyak dan tumiskan 3 serangkai selama beberapa saat.Lalu masukkan bahan tumisan yang lain hingga naik bau.

Selepas itu, masukkan pula sotong yang telah diperap tadi dan kacau rata.

Tambahkan gula, garam dan penambah rasa secukupnya.Sotong masak kicap kita siap dihidangkan.
Tips Memasak Resepi Sotong Masak Kicap
Kalau Mama sukakan lauk yang lebih berkuah, boleh lebihkan bahan perapan. Selain itu, boleh juga tambahkan sedikit air.Boleh gantikan tomato kepada ceri tomato jika perlu.Cili kisar pula boleh digantikan dengan serbuk cili. Tapi cili kisar lagi sedap tau Mama.
Cara masak yang sama boleh juga digunakan untuk masak udang dan ayam. Untuk memudahkan lagi kerja Mama, tambahkan sayur dalam masakan seperti kacang panjang, kobis bunga atau lobak merah.
Mama dah boleh jimat masa tak pening lagi nak masak lauk sayur yang berbeza untuk keluarga kerana Resepi Sotong Masak Kicap ini sudah mengandungi sayur.
Ada satu lagi resepi yang Mama Siti sangat suka. Nama menunya ialah sotong kari Mamak style! Biasalah, Mama Siti kan suka makan pedas-pedas, masakan ini memang sesuai sangat. Kira macam ‘comfort food’ lah.
Mama jangan lupa cuba resepi yang Mama Siti tuliskan dekat atas tu ya. Selamat menjamu selera.


Resepi Kari Sotong Mamak Style, Rasa Utara!

Kalau singgah dekat restoran Nasi Kandar, mesti ada menu sotong masak kari. Kuah pekat, sotong segar, aromanya yang satu restoran boleh bau.
Sekali sekala nak cuba masak sendiri. Lagipun kedai kegemaran Mama Siti jauh nun di Pulau Pinang sana. Kalau setiap minggu mengidam kari sotong ni, takkan nak ke sana setiap minggu kan? Jadi, apa kata kita buat sendiri Resepi Kari Sotong Mamak Style ni. Piauuu sedap bak hang!
Resepi Kari Sotong Mamak Style Yang Sedap

Kredit gambar: MissMynah
Bahan-Bahan
SotongBawang BesarBawang PutihRempah Kari IkanDaun KariHalba CampurAir Asam JawaCili Besar
Cara Memasak
Kisarkan bawang merah dan bawang putih.

Panaskan minyak dan tumiskan halba campur.

Masukkan daun kari dan tumis hingga naik bau.Masukkan bahan kisar dan tumiskan sebentar.Selepas itu, tambahkan cili kisar.

Masukkan rempah kari ikan dan kacaukan sebati.

Tuangkan sedikit air dan tumis hingga pecah minyak serta tambahkan garam dan gula.Tak lengkap kari kita tanpa air asam jawa dan barulah masukkan sotong.

Tunggu hingga mereneh dan tambahkan cili besar. Kari sotong kita dah siap dihidangkan.

Tips Menyediakan Resepi Kari Sotong
Mama boleh gunakan serbuk cili jika tiada cili kisar, sebagai di rumah.Jangan masak sotong terlalu lama untuk elakkan sotong menjadi keras.Petua paling tak boleh tinggal – pastikan Mama bancuh dahulu serbuk kari dengan sedikit air supaya tak berketul ketika memasak.
Siap sudah Resepi Kari Sotong Mamak Style kita. Mama jangan lupa cuba resepi ni tau! Sedap, enak dan pastinya rasa utara!
Jangan lupa mencuba resepi-resepi lain di SINI.  Selamat menjamu selera Mama.


Resepi Sotong Sumbat Telur Masin Yang Rangup, Dengan Dua Bahan Utama Sahaja

Mama Siti kalau ke pasar malam atau pasar tani, selain membeli keperluan dapur, Mama Siti juga gemar untuk ‘mengintai’ lauk-lauk yang dijual peniaga lain. Mana tahu boleh dijadikan idea untuk lauk di rumah nanti.
Ada satu gerai yang dari jauh dah menarik perhatian Mama Siti. Bau pun dah tahu ni mesti makanan laut. Yang membeli pula, bukan main panjang berbaris.
Apa lagi, Mama Siti pun kepoh lah nak tahu apa yang dijual. Rupa-rupanya, sotong sumbat goreng. Tak tunggu lama terus, Mama Siti cari resepi sotong sumbat yang terbaik untuk dicuba.
Berikut merupakan cara-cara membuat Resepi Sotong Sumbat Telur Masin yang rangup dan sangat menyelerakan.
Resepi Sotong Sumbat Telur Masin
Resepi oleh: Amy Catering

Bahan-bahan
SotongTelur MasinCili PadiBawang BesarDaun BawangDaun Sup
Cara Memasak
Sediakan bahan-bahan supaya mudah nak masak nanti.

2. Potong cili padi, bawang besar, daun bawang dan daun sup. Telur yang direbus tadi dibelah kepada dua bahagian.

3. Gaulkan bahan tadi hingga sekata.

Sekarang masanya untuk kita sumbat bahan tadi ke dalam sotong. Dan jangan lupa cucuk dengan lidi supaya tak terburai masa menggoreng nanti.

Nak celup tepung pula ada caranya tau. Sediakan satu bancuhan tepung cair dan satu tepung yang kering. Mula-mula celupkan dalam tepung cair dan baru salutkan dengan tepung kering. Barulah ada kriuk-kriuk rangup nanti masa makan.

Panaskan minyak dan gorengkan dalam kuali.

Bila dah siap digoreng. Potong sotong bulat-bulat macam ini.

Sotong sumbat goreng kita dah siap untuk dihidangkan.

Tips Memasak Sotong Sumbat Tepung Telur Masin
Kalau tak nak masin sangat, masukkan semua telur kuning dan ambil hanya 3 biji bahagian putih.Boleh isikan telur masin ke dalam sotong dengan penuh untuk lebih rasa. Pasti lagi sedap! Untuk lebih rangup, ulang proses salutan tepung beberapa kali sebelum menggoreng.
Senang kan, hanya menggunakan dua bahan utama sahaja. Bahan yang selebihnya pasti sudah tersedia di dapur. Selain boleh dihidangkan sebagai menu harian, Mama juga boleh sediakan menu ini semasa majlis keluarga.
Pasti harum semerbak satu rumah dan mendapat pujian tetamu yang datang.
Selamat mencuba!
Sambil Mama cuba resepi ni, apa kata Mama cuba resepi lain seperti kerabu sotong ini.


Gayakan Anak-Anak Mama Dengan Barisan Mama ‘Fashionista’ Ini

Bergaya semestinya masa kegemaran Mama bersama anak-anak yang tercinta. Fesyen tidak semestinya mengayakan pakaian yang ‘glamour’ ataupun ‘over the top’ yang menarik terlebih perhatian. Tetapi ia adalah satu bentuk ungkapan untuk kreativiti Mama sekeluarga.
Disini Mama Siti ada senarai ‘Ibuencers’ yang aktif mengayakan anak-anak mereka di media sosial yang Mama Siti love sangat!
Mari kita lihat macam mana barisan Mama gayakan anak-anak mereka!
5+ Mama ‘Fashionista’ Yang Mama Must Follow !
#1 Sporty Mama
        View this post on Instagram            A post shared by • Sarah Illyas • (@sarah.illyas)
Dengan gaya yang menarik, Mama Sarah Illyas tidak pernah mengecewakan! Gaya dengan tempat dan masa yang sesuai, pasti Mama akan rasa sangat menarik dengan gaya mereka yang digayakan. Gaya yang ‘laid back’ dan warna tona yang menarik. Ia memberi gaya yang ‘sporty’ dan selesa untuk anak-anak Mama! Lebih-lebih lagi ia sesuai untuk bergaya dengan satu keluarga! Barulah nampak kekeluargaan yang akrab!
#2 Pastel Mama
        View this post on Instagram            A post shared by Narisa Soraya (@narisasoraya)
Kecomelnya yang terlebih dengan dua adik-beradik ini! Mama Narisa Soraya, kongsikan gaya anak-anaknya, dengan baju yang mudah, selesa dan juga ‘trendy’ untuk kanak-kanak kecil. Puteri-puteri Mama Narisa memakai pakaian yang sangat sesuai dengan cuaca di Malaysia ini! Syabas Mama Narisa kerana memikirkan keselesaan mereka. Warna juga ‘pastel’ yang menarik, bersih dan ‘fresh’ untuk anak perempuan Mama!
#3 Matchy–Matchy Mama
        View this post on Instagram            A post shared by Nadhira Brundage (@nadhirabrundage)
Abang dan adik semestinya sangat cute dengan baju kembar mereka pada bulan syawal ini! Mama yang sering memikirkan koordinasi hingga ke pakaian mereka. Warna biru sangat tenang, dan ‘blend’ dengan latar belakang alam semula jadi mereka. Boleh juga Mama ambil inspirasi untuk gayakan anak kembar Mama. Kasut mereka pun sangat sesuai dengan cuaca panas! Senang kata, keseluruhan pakaian mereka sesuai dengan kondisi Malaysia yang sangat panas ni! Tolong bagitahu Mama Siti mana nak dapat pakaian kembar ni!? Mama Siti love sangat!
#4 Clean & Simple Mama
        View this post on Instagram            A post shared by WHWH (@wandoncha)
Dengan warna yang ‘earthy tones’ Mama sangat memikirkan gaya selesa untuk anak-anaknya. Walaupun anak 3, Mama Wandocha suka akan warna yang lembut yang dapat ‘compliment their skin tones’ macam itu. Ketiga-tiga anaknya sangat bergaya di tepi pantai yang berangin sepoi-sepoi bahasa. Love the combination! Jangan lupa koordinasi hingga ke stokin juga ya! Kasut pun perlu selesa semasa berada pantai!
#5 Kembar Bersama Mama Dan Papa
        View this post on Instagram            A post shared by kampungboycitygal (@kampungboycitygal)
Bila anak Mama dan Papa sorang sahaja, mesti lah nak bergaya dengan satu keluarga kan?  Koordinasi bersama cik suami, dan anak semestinya dapat memberi inspirasi kepada Mama sekeluarga. Mungkin cik suami dan anak boleh mengayakan warna yang sama, tetapi Mama? Mesti nak warna fun sikit kan? Boleh lihat Mama Wei Zhi untuk inspirasi lebih lanjut. Mama Wei Zhi memakai warna yang lebih cerah dan bercorak yang memuji keseluruhan penampilan mereka sebagai sebuah keluarga yang happy!
#6 Cool Mama
        View this post on Instagram            A post shared by Anzalna Nasir (@anzalnanasir88)
Comel betul anak Mama Anzalna Nasir ni! Gaya yang sangat sesuai bersama motor klasiknya. Mama Anzalna gayakan seorang puteranya dengan cardigan, t-shirt putih dan seluar jeans bersama kasut yang matching dapat melengkapkan gayanya yang simple tetapi mudah untuk digayakan. Siapa sangka dengan kombinasi pakaian sebegini dapat nampak cool walaupun anaknya masih kecil! Likelikelike! Mama Siti pun nak motor klasik tu, mana nak cari ya?
Selepas tengok gaya-gaya Mama ‘Fashionista’ dan anak mereka, Mama Siti pun in the mood for fashion! Tak sangka banyak betul gaya ‘fashionista’ Mama ni! Mama Siti confirm jika Mama nak cari inspirasi untuk gayakan anak-anak Mama, boleh lah follow mereka!
Selamat mencuba gaya-gaya baru!
Pesan Mama Siti:
Bergaya dapat merangsangkan kreativiti anak-anak Mama pada masa kelak. Mungkin susah sikit untuk nampak bergaya degan cuaca yang panas tetapi dengan Ibuencers ini, mama dapat pilih gaya-gaya yang trendy dan cool!


Rayakan Mama: Ibu Ini Kongsikan Pengalaman Sebenar Sebagai Seorang “Cancer Survivor” & Kehidupan Bersama Anak-anak

Hari Ibu tahun ini hadir bersama kemeriahan Hari Raya menjadikan ia lebih bermakna. Sedang asyik melayan Instagram, Mama terkesan dengan hantaran seorang ibu di perantauan yang sedang bertarung dengan ujian kesihatan. Kelihatan manis dan bergaya gambar anak-anaknya berbaju raya sementara si ibu sendiri sedang bergelut melawan sakit masih sambil berusaha untuk meraikan hari bermakna bersama keluarga tercinta.
Perkongsian ibu itu memberi kesan mendalam kepada Mama. Dalam coretan kali ini, ingin Mama kongsikan pengalaman Mama sendiri, yang diuji dengan kanser tahap 3 ketika usia baru mencecah 36 tahun. Waktu itu anak-anak baru mencecah usia 8, 6 dan 2 tahun.
Ujian Menimpa Tanpa Diduga
Mama ingat lagi betapa tenang Mama di bilik doktor pakar telinga, hidung dan tekak ketika dia mengesahkan yang benjolan di leher Mama adalah disebabkan sel kanser yang semakin aktif. Mama dapat melihat raut wajah suami yang tidak tahu bagaimana hendak memberi reaksi antara cuba bertenang atau mempamerkan kebimbangannya. Perjalanan pulang ke rumah ketika itu agak jauh dirasakan walaupun kurang 5km dari hospital.

Gambar selepas tamat rawatan kemoterapi selama 6 bulan dengan berat hanya 38kg.
Setibanya di rumah, apabila ketiga-tiga anak berlari mendapatkan kami, ketika itulah terasa bagaikan tercabut nyawa daripada jasad. Mama tewas akibat sedih dan risau, lalu menangis dan terus meninggalkan anak-anak yang tertanya-tanya apa kesalahan yang telah mereka lakukan.
Seharian Mama berkurung di dalam bilik. Puas anak-anak mengetuk pintu ingin berbual namun tidak Mama hiraukan. Kedengaran lembut suami memberitahu anak-anak, “Mama sakit. Biar Mama rehat, ye.”
Malam itu sangat berat untuk Mama lalui apabila mengenangkan bagaimana kehidupan kami sekeluarga selepas ini. Sempatkah Mama bersama menyaksikan kejayaan anak-anak dewasa nanti? Mampukah Mama menguruskan hal rumahtangga bila encik suami keluar bekerja? Terjagakah nanti makan minum pakai anak-anak?
Mama yakin Mama boleh bersabar dengan ujian kesakitan yang Allah SWT takdirkan untuk Mama ketika itu. Namun, naluri ibu ini cukup sukar hendak menelan kebenaran apabila berbicara tentang kehidupan anak-anak dan masa depan mereka.
Racun Menjadi Penawar
Setelah berbincang dengan pakar, Mama dan suami sepakat untuk meneruskan rawatan kemoterapi dan radioterapi. Ia bukanlah satu keputusan yang mudah. Banyak perkongsian orang berpengalaman yang meluahkan penyesalan dan kesukaran selepas melakukan kemoterapi.
Ubat kemoterapi yang ‘menggerunkan‘.
Mama ingat lagi kata doktor pakar, “Ubat chemo itu racun yang menjadi penawar. Ia akan bunuh semua sel dalam badan termasuk sel kanser yang sedang aktif itu.” Doktor pakar menjelaskan kesan rawatan yang mungkin akan mengambil jangka masa lama untuk pulih atau mengganggu sistem badan secara berkekalan.
Demi kelangsungan hidup, Mama tahu Mama kena kuat untuk anak-anak. Mama kena lawan kanser yang memamah kesihatan Mama hari demi hari.
Sewaktu sedang dalam rawatan, hospital menjadi rumah kedua kami.
Hikmah Di Sebalik Ujian
Dipendekkan cerita, setelah enam bulan menjalani rawatan, banyak yang kami sekeluarga pelajari. Alhamdulillah, ujian itu bukan sahaja menjadikan Mama lebih mengenali Tuhan Yang Esa, namun ia juga mematangkan usia anak-anak yang masih kecil lebih dewasa daripada rakan sebaya mereka.
Anak-anak lelaki Mama mampu berdikari melakukan kerja-kerja rumah tanpa disuruh. Si abang sulung akan sentiasa memastikan bekas muntah yang ada di tepi katil sentiasa bersih dicuci. Anak yang kedua pula akan membantu mengurut tangan dan kaki dengan sukarela.
Anak-anak menyediakan sarapan sendiri seawal usia 8 dan 6 tahun.
Cuma ada sedikit ralat bila berbicara dengan anak bongsu yang memang tidak mengerti apa yang sedang berlaku. Yang dia tahu dia terpaksa bercerai susu serta-merta dan ada hari-hari Mama tidak ada di rumah kerana Mama ‘tidur’ di hospital.

Alhamdulillah, sudah 7 tahun berlalu, dan doktor pun sudah mengesahkan yang Mama sudah bebas dari kanser sepenuhnya.
Kesan dari kemoterapi dan radioterapi masih ada yang berbaki, dan mungkin tidak dapat diperbaiki lagi. Antaranya, Mama akan sentiasa dengar dengung berpanjangan di dalam telinga hinggakan ada waktu Mama sukar hendak berkomunikasi di tempat awam seperti di kedai mamak. Dan sehingga hari inilah, ketiga-tiga anak akan menjadi ‘telinga’ Mama apabila ada perkara yang cuba disampaikan orang lain dan tidak jelas untuk pendengaran Mama.
Sudah tentu setiap pengalaman itu mendewasakan manusia. Terlalu banyak koleksi memori pahit manis yang Mama dan keluarga lalui ketika diuji hingga hari ini. Tetapi, apalah sangat ujian itu jika hendak dibandingkan dengan nikmat yang tidak terhingga banyaknya dari Yang Maha Pengasih.
Buat ibu-ibu yang sedang diuji dengan kesihatan, Mama ingin berkongsi satu ayat ‘power’ yang menjadi benteng pertahanan selama mana kita diuji. Ayat terakhir surah Al-Baqarah, ayat 286:
لَا يُكَلِّفُ اللَّهُ نَفْسًا إِلَّا وُسْعَهَا
Allah tidak memberati seseorang melainkan apa yang terdaya olehnya. [QS 2:189]
Kuatkan semangatmu, wahai para ibu yang sedang diuji. Yakinilah yang setiap ujian itu akan hadir bersamanya kemanisan dan hikmah berganda. Terima kasih Allah, Alhamdulillah, kerana sentiasa memberi kekuatan buat semua para ibu yang melahirkan hamba-hambaMu.


Raikan Mama Bulan Ini! Kata-kata Hari Ibu Untuk Mama Tercinta Daripada ‘Dad Influencer’

Sempena Hari Ibu pada 8 Mei lepas, anak-anak Mama ataupun barisan ‘Dad Influencer’ berpakat untuk buat posting penghargaan untuk ibu mereka yang tercinta!
Mari kita lihat beberapa post kegemaran Mama Siti!
Bersemut La Anak-Anak Mama Ni!
1. Dr Say Shazril
Dr Say raikan kedua-dua wanita istimewa dan tercinta dalam hidupnya iaitu ibunya dan juga pada isteri beliau yang menjadi ibu kepada anak-anak mereka yang comel!
        View this post on Instagram            A post shared by Dr Shazril Shaharuddin (@say_shazril)
2. Johan Raja Lawak
Dengan mesej yang mengamat hati, Mama Siti pun terharu sekali! Johan memang pandai berkata-kata dan menghargai maknya! Mama Siti approve!
        View this post on Instagram            A post shared by Johan & Ozlynn (@jozlynnhanania)
3. Taleeb Mizad
Betul tu Taleeb! Hari-hari, Hari Ibu! Lihat bagaimana beliau tidak lupa akan pengorbanan isteri sebagai mak kepada anak-anaknya. So sweet!
        View this post on Instagram            A post shared by TALEEB MIZAD™ (@taleebmizad)
4. Dr Sheikh Muszaphar
Mama Siti suka sangat dengan pantun Dr Sheikh ni, seorang yang penyayang. Memang confirm anak ibu! Beliau juga tidak lupa untuk memberikan penghargaan kepada isteri tercinta!
        View this post on Instagram            A post shared by Sheikh Muszaphar Shukor (@drsheikhmuszaphar)
5. Awal Ashaari
Pendek dan manis je mesej Awal kepada Scha! Mungkin selebihnya personal antara mereka berdua sahaja. Sangat sweet!
        View this post on Instagram            A post shared by Awal Ashaari ® (@awalashaari)
Comel tak mesej-mesej dan ucapan hari Ibu mereka ni Mama? Mungkin encik suami boleh ambil inspirasi untuk Hari Ibu yang seterusnya bukan? Mama pun bolehlah drop hint awal-awal! Apa-apa pun, ingat, hari-hari sebenarnya hari Ibu dan sudah menjadi tanggungjawan kita untuk meraikan dan rayakan mereka yang bergelar Mama.
Hargailah ibu anda sentiasa. Love you always, Mama!


20+ Petua Mak-mak Yang Masih Ramai Amalkan Dari Dulu Hingga Sekarang

Petua dari mak kita sememangnya penyelamat untuk Mama yang baru belajar untuk berdikari. Simpang-siur kehidupan semestinya amatlah mencabar. Dengan tips-tips ini, ia dapat membantu Mama fikirkan penyelesaian hal-hal rumahtangga seperti cara penyimpanan barang runcit, penyediaan makanan, kebersihan rumah dan juga penjagaan kanak-kanak.
Cuba Mama baca dan lihat tips-tips yang familiar dengan kehidupan seharian Mama yang sering digunakan.
Petua Memasak Turun-Temurun Daripada Mak
Terdapat beberapa tips memasak daripada mak kita yang sering kita dengar seperti:
1. Macam mana nak lembutkan daging? Perap daging dengan soda bikarbonat selama 15 minit dan bilas sebelum masak.
2. Untuk hilangkan pijar di tangan disebabkan cili, lumurkan tangan dengan minyak masak, kemudian cuci tangan dengan sabun. Mama juga boleh gunakan garam. Pastikan tangan kering dan ramas garam selama beberapa minit, dan bilas dengan air.
3. Untuk kekalkan warna sayur yang hijau selepas celur, Mama boleh masukkan sedikit gula dalam rebusan sayur hijau seperti sayur bayam, sawi dan lain-lain.

4. Peti ais bau busuk? Macam-macam jenis bau? Boleh amalkan petua ini! Ambil beberapa daun pandan, masukkan ke dalam peti sejuk dan bukan di dalam frezeer. Mama juga boleh gunakan daun pandan di dalam kabinet atau tempat lain untuk mewangikan ruang tersebut.
5. Bagaimana pula dengan bau hanyir daging, ayam dan ikan? Untuk ikan, Mama boleh bersihkan dengan air asam jawa selepas membuang isi perutnya. Bagi ayam dan daging, selepas selesai siang, lumurkan tepung gandum pada ayam dan daging tersebut, dan biarkan seketika. Kemudian, basuh dengan air bersih.
6. Untuk hilangkan bau hanyir udang pula, Mama boleh lumurkan dengan garam selepas selesai siang, Biarkan selama beberapa minit sebelum membasuh udang tersebut dengan air bersih.
7. Kadang-kadang kita masak terlebih masin, macam mana nak mengubahnya supaya tidak menjadi terlebih masin? Mama boleh masukkan kentang atau hirisan timun.
8. Satu lagi petua mak adalah, apabila bulan puasa, macam mana nak rasa masin ke tak kan? Satu petua daripada mak adalah letak kuah pada jari, jika kuah itu meleleh, maksudnya kuah itu cukup masin. Jika Mama merasa perit, ini menandakan ia terlebih garam.
Macam Mana Pula Dengan Tips Menggoreng?

8. Selalu goreng ikan mesti lekat-lekat kan? Cara untuk elakkan ikan melekat di kuali semasa menggoreng:
Masukkan secubit garam ke dalam minyak masak sebelum goreng ikan. Masukkan asam keping dalam minyak semasa menggoreng.
9. Untuk bagi sotong untuk tidak meletup pula, keringkan sotong dan gaulkan dengan sedikit cuka. Confirm jadi!
Bagaimana Pula Dengan Penyimpanan Sayur?

10. Sayur mempunyai banyak jenis dan cara penyimpanan juga berbeza. Kebanyakan sayur sesuai simpan dalam bekas kedap udara yang kering. Manakala sayur berakar harus disimpan secara rendaman pangkal.
11. Untuk kekalkan cili segar hingga sebulan, Mama boleh cuci dan keringkan cili, buang tangkai, kemudian masukkan dalam bekas yang dilapik dengan tisu kering dan letakkan 1 ulas bawang putih yang telah dibuang kulitnya. Tutup dengan rapat dan simpan di bahagian chiller.
12. Lambat-laun, udang pun akan hitam kan? Tips untuk penyimpanan udang pula, campurkan udang dengan perahan limau nipis. Simpan ke dalam peti sejuk untuk beberapa hari.
13. Untuk penyimpanan gula melaka pula, Mama boleh simpan gula melaka dalam bekas yang bertutup rapat dan kedap udara untuk elak kulat dan didatangi semut. Mama juga harus pastikan ia disimpan di:
Tempat yang kering dan bersuhu bilik atau lebih rendah. Elakkan tempat yang lembap dan panas.
14. Bagaimana pula dengan gula biasa? Letakkan 2-3 kuntum bunga cengkih dalam bekas gula.

15. Kutu beras pula selalu naik apabila kita tinggal beras terlalu lama. Untuk elakkan kutu beras dalam bekas penyimpan beras, Mama boleh masukkan 2-3 biji cili kering.
16. Apabila kita sering gunakan pengisar untuk bawang, cili dan sebagainya, macam mana nak kisar smoothie Mama kan? Takut rasa bawang pula nanti! Apa yang Mama boleh lakukan ialah, mula-mula, kisarkan serbuk kopi dan air panas. Kemudian, kisar sabun cuci pinggan dengan air dan akhirnya bilas.
17. Masa kisar tu kita punya blender macam tak berapa tajam pula? Macam mana nak buat dia lagi tajam? Untuk tajamkan blender kita, Mama boleh cuba kisar dengan garam kasar.
18. Nak kekalkan mi atau kuey teow dalam tempoh yang lama? Gaulkan mi dan sedikit minyak masak. Kemudian, urai-uraikan mi tersebut dan simpan dalam bekas tertutup dalam peti sejuk.
Petua Penjagaan Rumah Agar Kekal Bersih

19. Selalu lalat akan hinggap pada bau hanyir dan bau busuk. Untuk menghalau lalat, Mama boleh cuba titiskan sedikit cecair peluntur ke atas kain yang kering. Kemudian, lap sekitar dapur terutama pada permukaan meja, kabinet dapur dan tempat-tempat lain menggunakan kain itu.
20. Untuk menghalau binatang yang merbahaya seperti tikus, letakkan beberapa helai daun durian belanda di kawasan yang ada tikus dan biarkan selama beberapa hari.
Petua Penjagaan Anak-Anak

21. Anak selalu kencing malam? Sediakan satu sudu kecil madu lebah, dan perahkan sedikit lemon. Berikan pada anak Mama pada setiap pagi dan sebelum masuk tidur.
22. Anak Mama kena ruam? Boleh lumurkan tepung ubi selepas mandi. Pastikan lumurkan pada tempat-tempat utama seperti leher, punggung dan dada.

Tahniah, Mama sudah habis baca tentang petua mak-mak kita yang sering diamalkan pada zaman sekarang! Banyak juga petua daripada mak-mak kita kan?
Tips turun-temurun daripada nenek moyang ini sangat berguna untuk mendapatkan masakan yang lebih enak, segar, dan bersih serta kehidupan yang lebih memudahkan tanpa menggunakan produk yang rumit atau susah untuk diperoleh.
Dengan itu, Mama Siti berharap supaya tips-tips ini dapat membantu Mama dalam hal-hal rumahtangga Mama!
Selamat mencuba ya~
Kredit: Makan Sedap Johor & Keluarga


Empat Penyelesaian untuk Mama Yang Sering Tidak Mendapatkan Tidur Yang Mencukupi

Kalau Mama Siti tanya Mama sama ada Mama nak tukar tidur dengan anak Mama, pasti jawapannya adalah ‘Ya’ bagi ramai ibu bapa; tetapi, tidak bermakna ia adalah mudah.
Walaupun anak kecil Mama mungkin memberikan kegembiraan yang luar biasa, Mama masih perlu mengharungi cabaran harian termasuk memberikannya makan, menukar lampin, dan tidur. Kebanyakan ibu mungkin menganggap ini hanya berlaku dalam beberapa tahun pertama selepas kelahiran, tetapi bagi sesetengah orang yang perlu mengimbangi antara kerja dan anak-anak, dan rumah, ia boleh menyebabkan Mama dan Papa letih dan kurang tidur.

Tetapi, nanti dulu!
Jika Mama ingin tidur nyenyak (tidak kira sesingkat mana) untuk menghadapi apa sahaja yang bakal berlaku pada keesokan harinya, berikut adalah empat penyelesaian untuk membantu gangguan tidur, terutamanya bagi seorang ibu.
Cipta Persekitaran Tidur yang Baik

Persekitaran tidur yang baik untuk orang dewasa ialah bilik yang sejuk, gelap dan sunyi. Jika bayi baru lahir Mama tidak berkongsi bilik yang sama dengan Mama, pastikan ciri-ciri yang sama ada dalam bilik tidur si manja Mama juga. Pastikan suhu tidak terlalu sejuk dan tidak terlalu panas. Berdasarkan kajian mengenai Kesan Suhu Tinggi terhadap Kualiti Tidur dan Selera Makan Manusia, penyelidik mendapati bahawa suhu panas pada 36°C dan 38°C menjejaskan tempoh tidur dan menyebabkan waktu tidur menjadi lebih singkat. Mereka mendapati bahawa kualiti tidur pada 32°C adalah yang terbaik, diikuti oleh 28°C.
Jika Mama tidur dengan pasangan yang berkongsi tugas keibubapaan, pertimbangkan untuk meminta seorang ‘berjaga’ dan yang lagi seorang ‘tidak berjaga’ atau boleh berehat. Yang ‘tidak berjaga’ boleh tidur dengan penyumbat telinga atau pun di dalam bilik tidur yang berasingan. Ia membantu ibu bapa untuk (mudah-mudahan) mendapat tidur malam yang berkualiti. Lagipun, tidak bagus untuk kedua ibu bapa mengalami kurang tidur.
Buat Rutin Sebelum Tidur

Jika terdapat kawan-kawan Mama yang tidak mempunyai anak sering bercakap dan menasihatkan tentang rutin sebelum tidur, sebaiknya Mama percaya bahawa rutin sebelum tidur untuk ibu adalah satu perkara wajib! Rutin ini penting untuk otak Mama sendiri berehat, walaupun, ia adalah masa untuk Mama bersama si manja. Menurut Sleep Foundation, rutin waktu tidur untuk orang dewasa membantu mengurangkan tekanan dan kebimbangan semasa lewat malam, dan membantu mengelak daripada insomnia.
Oleh itu, daripada menggunakan telefon bimbit Mama, biarkan diri Mama melakukan beberapa rutin sebelum tidur. Aturkan masa untuk mandi dengan baik dan lakukan rutin penjagaan wajah di mana Mama boleh oleskan produk untuk penghidratan, retinol, dan face oil yang sangat diperlukan oleh kulit wajah Mama. Kemudian, Mama boleh lakukan sedikit regangan pendek sebelum tidur dan sebelum memeluk bayi Mama atau membacakan ‘bedtime story’ kepada si manja.
Apabila Mama menjadikan ini sebagai tabiat setiap malam, Mama juga sebenarnya sedang berkomunikasi dengan badan Mama, memberitahu bahawa sudah hampir waktunya untuk tidur. Jadi apabila Mama sudah berada di atas katil dan menarik selimut, ia bermakna Mama benar-benar sudah bersedia untuk tidur dan diulit mimpi.
Kawal Pemakanan dan Minuman Harian

Bagaimana jika persekitaran bilik tidur Mama sudah sempurna, dan Mama sudah lakukan rutin waktu malam, tetapi masih mendapati diri Mama tidak dapat tidur walaupun Mama sudah sangat letih?
Jika sedemikan, ia mungkin disebabkan oleh faktor lain—dan Mama Siti pasti ia adalah apa yang ‘masuk’ ke dalam badan Mama.
Mama Siti pasti yang Mama semua sangat sukakan kopi pada waktu pagi, tetapi, apabila ia menjadi venti mocha latté petang yang tinggi lemak, tidak mengambilnya adalah pilihan yang lebih baik. Makan makanan yang sihat dalam kuantiti yang sesuai adalah penting untuk kesihatan tidur. Malah, menurut kajian, makan pada waktu yang salah boleh menjejaskan jam periferi organ kita, yang kemudiannya akan mempengaruhi bahagian otak yang mengeluarkan hormon. Apa yang berlaku seterusnya ialah ketidakseragaman jam badan kita, yang boleh memendekkan tempoh tidur, lalu membuatkan Mama berasa lebih letih pada keesokan harinya. Diet berlemak, tinggi gula, kalori juga akan membuatkan Mama mengantuk pada siang hari dan mengganggu tidur pada waktu malam.
Jika Mama memerlukan minuman, pertimbangkan untuk mengambil teh chamomile. Jika Mama berasa sedikit lapar, mengambil segelas susu suam boleh membantu.
Dapatkan Tilam yang Baik

Jika Mama harus memilih satu perabot di dalam rumah yang tidak patut untuk Mama menjadi kedekut, ia adalah katil. Kepada semua, terutamanya yang sudah bergelar emak, harus mempunyai tilam yang bagus untuk tidur setiap malam. Kelebihan mempunyai tilam berkualiti untuk tidur berbanding tilam yang buruk ialah Mama akan mendapatkan tidur yang menyegarkan, lebih rehat dan nap yang lebih berkualiti.
Tilam yang baik harus menyokong tidur Mama dan tidak membuat Mama berasa lebih letih berbanding sebelum tidur. Terdapat juga kajian mengenai sistem tempat tidur dan kesannya pada badan. Apa yang ditemui ialah sistem peralatan tempat tidur baharu meningkatkan kualiti tidur dan mengurangkan ketidakselesaan belakang. Ia juga mengkaji jangka hayat tilam berkenaan dengan keselesaan yang akan diperoleh badan kita. Nampaknya tilam lama (lebih daripada 9.5 tahun) tidak memberikan keselesaan seperti tilam yang lebih baru, tidak kira tahun jaminannya.
Oleh itu, jika Mama mengalami ketidakselesaan setiap malam, sukar tidur, atau bangun dengan sakit badan, ini mungkin tanda bahawa sudah tiba masanya untuk Mama membeli tilam baharu.
Sealy Menjaga Badan Mama 24/7
Kredit gambar: Sealy Malaysia
Kerana keselesaan adalah penting, Mama memerlukan tilam yang akan ‘menyelubungi’ Mama dengan tahap keselesaan yang memuaskan hingga Mama rasa tidak ingin berganjak darinya seperti tilam Sealy!
Pencipta tilam ini telah memahami segala-galanya apabila ia dihasilkan untuk memenuhi keperluan badan untuk mencapai rehat yang optimum. Bahagian tengah sepertiga tilam dipertingkatkan dengan ComfortCore®, lapisan busa memori yang diselitkan gel untuk memberikan tahap sokongan yang lebih baik kepada bahagian bawah belakang, di mana ia amat penting.
Kemudian terdapat juga teknologi yang ditambah pada tilam bernama SmarTex™. Ia adalah teknologi fabrik canggih yang disepadukan ke dalam tilam Sealy Posturepedic®. Ia secara aktif menyebarkan haba dan mengekalkan kebersihan untuk membolehkan Mama tidur dengan tenang.
Dalam tilam yang sama juga terdapat teknologi Ice-Touch™. Ia memberikan kesihatan dan kebersihan yang baik, menjadikan tidur Mama lebih sejuk dan selamat. Ingat, bilik Mama perlu berada dalam keadaan sejuk untuk lebih bertenang, jadi, sekiranya tilam yang digunakan juga mampu memberikan rasa yang sama, sudah semestinya lebih baik bukan? Terutamanya apabila cuaca kita boleh menjadi sangat panas kerana negara kita berada di garisan khatulistiwa.
Di tengah-tengah tilam Sealy Posturepedic® juga terdapat gegelung Titanium SRxˡˡ®. Gegelung yang kuat, berdaya tahan dan tahan lama ini memberikan sokongan awal yang sesuai dan sokongan mendalam yang diperlukan oleh tubuh Mama. Spring kenyal tersebut disusun dalam lajur berselang-seli untuk kestabilan maksimum yang memastikan Mama tidur lena.
Kerana teknologi yang disepadukan ke dalam satu tilam, yakinlah (secara literal) bahawa ia akan bertahan dan berfungsi sepanjang 10 tahun jaminannya.
Rahsia Setiap Mama yang Sentiasa Bersemangat
Kredit gambar: Sealy Malaysia
Jika Mama belum pernah mendengar tentang Sealy, sini Mama Siti nak ceritakan!
Sealy berasal dari Texas, Amerika Syarikat, dan telah memberikan keselesaan dan sokongan kepada penggunanya sejak 1881.
Sebagai pembuat katil, mereka bekerjasama, menjalankan penyelidikan dan membangunkan tilam mereka dengan Lembaga Penasihat Ortopedik (OAB) untuk mengembangkan lagi kemajuan dalam sains tidur untuk memenuhi keperluan Mama dan para pengguna.
Lagipun, tiada seorang ibu pun harus tidur di atas katil yang dinilai kedua terbaik, terutamanya apabila Mama sering berikan yang terbaik untuk anak-anak dan seisi keluarga.
Bukankah waktu tidur adalah waktu utama untuk memanjakan diri?

Ini adalah jemputan untuk mendapatkan tilam Sealy. Pergi ke Butik Sealy Sleep, Harvey Norman, Isetan Lot 10 & The Gardens. Sebagai alternatif, Mama boleh klik pada link ini www.shop.sealy.com.my untuk mendapatkannya.
Haa, sekarang, begitulah cara Mama tidur, kelas pertama!
Artikel ini diolah daripada versi Bahasa Inggeris di Motherhood Story.


Cara dan Amalan Berpantang Yang Sering Digunakan Nenek Kita Semasa Ibu-ibu Kita Berpantang Zaman Dahulu

Berpantang adalah satu amalan yang selalu dititikberatkan oleh nenek moyang kita sejak berabad lamanya. Tidak mengira bangsa dan etnik, setiap satunya mempunyai amalan berpantang yang tersendiri. Bagi kaum Melayu, telah menjadi kebiasaan  amalan berpantang diamalkan selama 44 hingga 100 hari.
“Tapi, tu dululah Mama Siti. Sekarang, tak ramai yang berpantang. Kalau pantang  pun, maksimum 44 hari je.”
Kenapa kita harus berpantang? Amalan berpantang selalunya berkaitan dengan kesihatan Mama terutamanya memulihara badan Mama akibat luka ketika bersalin, mengembalikan tenaga, dan sebagainya. Oleh itu, kita harus mengambil langkah berjaga-jaga untuk merawat luka tersebut.
Kepercayaan orang-orang tua jika tidak berpantang, Mama akan menghadapi sakit lain seperti badan berangin, sakit pinggang, peranakan jatuh, dan banyak lagi. Jadi, cara-cara amalan berpantang secara tradisional ini dapat membantu proses penyembuhan tersebut.
Dibawah merupakan lima (5) langkah yang sering digunakan nenek semasa mereka menjaga ibu-ibu kita berpantang.
5 Langkah Penjagaan Mama Selepas Bersalin
#1 Urutan Selepas Bersalin

Pertama sekali, untuk pengetahuan Mama, urutan amatlah penting untuk proses penyembuhan Mama. Urutan selapas bersalin selalu dijalankan pada hari ketiga selepas bersalin. Tempoh urutan adalah berbeza-beza mengikut kehendak ibu atau atas nasihat pengamal. Secara amnya, tempoh ini adalah selama tiga hari dan boleh juga dilanjutkan sehingga hari ke-40 selepas bersalin.
Mengikut kajian yang telah dilakukan, urutan selepas bersalin bermula dari bahagian:
perutpehabetis tapak kakipunggungbelakangpayudara bahu tanganmuka dan kepala
Urutan juga berbeza mengikut pengamalnya. Kadang-kadang mereka bermula dari kaki dan seterusnya keseluruhan badan.
#2 Bertungku

Definisi amnya, tungku adalah untuk Mama berurut dengan batu yang panas. Ini dapat membantu melegakan saraf-saraf serta melegakan kesakitan di seluruh tubuh Mama. Selain itu, ia juga membantu mengempiskan rahim dan boleh mengembalikan keadaan perut asal dalam tempoh seminggu sekiranya teknik yang digunakan betul dan tepat.
Bertungku mengambil masa dalam sekitar  30 minit untuk kedua-dua bahagian badan.
#3 Mandi Herba

Mandi herba ataupun mandi teresak pula perlu diamalkan sejak hari pertama selepas Mama bersalin. Kepentingan mandi herba adalah untuk melegakan urat saraf dan menyegarkan tubuh yang lesu akibat kehilangan darah. Kekerapan mandi herba adalah antara 1-2 kali sehari. Mama boleh mengamalkan mandi herba selama 3 hari selepas bersalin ataupun sepanjang tempoh berpantang.
Daun herba yang sering digunakan untuk mandi herba ini adalah:
daun pandandaun serai wangilengkuas daun kunyit daun nilamdaun mengkududaun limau purut
#4 Barut
Kredit gambar: Setsuri
Barut ataupun bengkung untuk mengempiskan perut dan melangsingkan badan. Tetapi, bagi Mama yang dalam pantang, anda tidak digalakkan untuk menggunakan barut selama 24 jam. Ia sebenarnya hanya boleh digunakan pada waktu siang hari di mana pergerakan ibu lebih banyak.
Pemakaian bengkung juga berfungsi untuk mencegah rengat. Kebaikan berbarut adalah untuk menegangkan kulit, membantu mengeluarkan angin dalam badan dan mengelakkan perut buncit. Untuk memilih bengkung yang sesuai, Mama boleh baca di sini.
#5 Pemakaian Param Dan Pilis

Param merupakan sejenis campuran herba yang dipakai pada dahi ibu bersalin yang bertujuan untuk melegakan sakit pening kepala dan melegakan saraf-saraf. Ia juga merupakan campuran herba yang dipakai pada perut bertujuan untuk mempercepatkan pengecutan rahim. Ia akan memberikan rasa hangat dan selesa kepada si pemakai. Antara bahan yang digunakan adalah seperti:
asam gelugur serai wangi lengkuas halia perahan limau nipis
Ramuan param juga berbeza, bergantung kepada negeri dan cara masing-masing.
Pilis pula merupakan campuran ramuan khusus untuk disapukan pada dahi. Antara bahan yang ada dalam pilis adalah tepung beras, kencur, kunyit, kenanga, daun pudina, halba, kapur sirih, air limau nipis dan lain-lain. Mama yang sedang berpantang digalakkan untuk menggunakan pilis selepas mandi, dua kali sehari. Kebaikannya adalah untuk melegakan pening dan sakit kepala.

Semestinya terdapat beberapa cara dan amalan berpantang mengikut negeri, bangsa, dan etnik masing-masing. Kelebihan berpantang ini adalah untuk mempercepatkan proses penyembuhan luka luaran dan dalaman Mama. Banyak juga cara-cara pantang nenek kita dahulu yang sangat berguna buat kita. Selamat berpantang buat Mama semua!
Pesan Mama Siti:
“Berpantang ini penting untuk kesihatan Mama tau! Jika tidak amalkan, ia mungkin akan mendatangkan penyakit ataupun masalah yang tidak diingini di hari mendatang. Sebab itulah, nenek kita ‘strict’ semasa menjalankan sesi berpantang dengan mak-mak kita dahulu.”


5 Rahsia Penjagaan Gigi Si Manja Agar Kekal Cantik & Sihat

Gigi perlu dijaga dengan rapi untuk anak-anak yang sedang membesar. Tanpa gigi, macam mana kita nak kunyah makanan kegemaran kita bukan? Si manja yang masih kecil pula mengharapkan Mama untuk menjaga kesihatan gigi mereka supaya gigi mereka tumbuh dengan sihat dan mereka dapat menikmati makanan tanpa rasa sakit.
Tahukah Mama gigi susu pun harus dijaga dengan rapi tau! Jika kita tidak cuci gigi si manja sehingga bersih, nanti plak akan menebal dan akhirnya bakteria akan terkumpul dan terjadinya gigi berlubang, gusi bengkak dan macam-macam lagi.
Risiko Tidak Memberus Gigi Si Manja
Jika si manja Mama berkata:
“Tak nak gosok gigi!”
Parah ni Mama! Mama Siti pesan awal-awal ya. Jika tidak memberus gigi, maka pelbagai jenis penyakit yang akan datang. Lain pulak jadinya nanti! Tanpa membersihkan gigi dengan tepat, bakteria dan kuman akan menyebabkan penyakit di dalam mulut, seperti:

1. Darah tersumbat
Malas gosok gigi? Disini lah plak berkumpul di dinding “blood vessels” dan akhirnya menyebabkan aliran darah lambat atau berhenti.
2. Strok
Bila dah tersumbat? Apa jadi? Aliran darah yang tersumbat boleh menyebabkan darah tidak mengalir ke otak hingga menyebabkan tidak cukup oksigen, dan berisiko terkena strok. Mama taknakkan dedahkan anak-anak Mama kepada risiko ini?
3. Gusi berdarah
Gusi berdarah berlaku apabila kita jarang membersihkan mulut dan ia menyebabkan jangkitan pada tulang yang menyokong gigi kita.
4. Pneumonia
Pneumonia atau radang pada paru-paru akibat jangkitan pada ‘blood vessel’ yang terjadi.
5. Sepsis
Apabila kita terkena jangkitan, ia akan menyebabkan pembekuan darah dan menjadi keradangan. Itu dipanggil Sepsis.
Adui, ngeri betul bila tak gosok gigi dengan betul ni! Mama Siti yakin, ramai Mama di luar sana yang masih keliru dengan penjagaan gigi anak mama.
“Lambat laun, gigi susu akan digantikan dengan gigi dewasa. Kenapa perlu beria menjaga kebersihan gigi mereka?”
Jangan begitu Mama. Mentaliti seperti ini akan menyebabkan kerosakan yang berpanjangan hinggalah mereka dewasa tau, Mama!
Mama Siti pasti ramai Mama yang ingat kalau anak-anak tak makan gula-gula pun, pasti tak ada kaviti. Malangnya, ada juga.  Oleh itu, Mama harus tahu rahsia-rahsia ini untuk kesihatan gigi si manja Mama! Mama Siti nak share rahsia ni. Baca betul-betul ya!
5 Rahsia Penjagaan Gigi Si Manja
 #1 Memberus Lidah & Bahagian Dalam Mulut

Tahukah Mama bahawa plak tumbuh pada lidah anda? Dekat situlah bau mulut berbau dan ada masalah kesihatan yang lain. Sambil-sambil gosok gigi dan gusi tu si manja,  berus juga lidah dengan lembut dan bersih! Jangan kasar-kasar, lembut sahaja sudah memadai.
#2 Makan Buah-Buahan dan Sayuran Segar

Rahsia kedua adalah bagi si manja makan sayur-sayuran dan buah-buahan yang rangup! Kenapa? Kerana ia mempunyai serat yang lebih sihat dan bagus untuk kesihatan gigi anak Mama! Buah-buahan seperti pear, epal, dan sayur timun adalah berkhasiat untuk gusi dan gigi anak Mama.
#3 Elakkan Makanan dan Minuman Bergula dan Berasid

Seterusnya, yang ni memang susah tetapi kita harus cuba untuk mengawal anak-anak daripada makan makanan bergula dan air manis.
Ini adalah kerana, makanan dan minuman manis ini mengikis enamel gigi. Asid pula akan menyebabkan gigi kita berlubang dan akhirnya berbau busuk. Alamak! Makanan seperti buah-buahan masam, teh dan kopi juga dapat merosakkan enamel gigi tau. Jika anak Mama ingin minum manis ini, jangan berikan terlalu banyak dan pastikan mereka menggosok gigi setiap hari sebelum tidur ya.
#4 Pemeriksaan Gigi Secara Berkala

Walaupun setiap hari kita memberus gigi si manja, tetapi Mama harus sentiasa bawa mereka berjumpa dengan doktor gigi. Sama seperti kita yang dewasa, anak-anak harus dibawa berjumpa dengan doktor gigi sekurang-kurangnya 2 kali dalam setahun.
Ini untuk memastikan mereka dapat checkup yang teliti serta kalau ada gigi berlubang, boleh la doktor merawat dengan segera.
Lagipun, Mama harus latih mereka berjumpa dengan doktor gigi supaya apabila mereka besar nanti, mereka tidak berasa takut dan familiar dengan suasana klinik gigi. Kadang-kadang, mungkin ia terlambat apabila Mama hanya membawa mereka semasa emergency sahaja dan mereka berasa takut untuk menerima rawatan.
#5 Menggunakan Ubat Gigi Yang Selamat Untuk Si Manja

Rahsia yang terakhir adalah yang paling penting untuk Mama take note! Pastikan Mama menggunakan ubat gigi dengan bahan-bahan yang selamat digunakan anak kecil. Mungkin Mama pernah dengar ubat gigi yang berfluorida dapat melindungi gigi kita serta menjaga kesihatan mulut kita, tetapi untuk si manja adalah lebih baik untuk Mama elakkan daripada memberi ubat gigi yang berfluorida.
Senang cerita, carilah ubat gigi yang selamat digunakan oleh si manja supaya boleh lindung gigi mereka daripada kaviti.
Sebab itu lah Mama Siti lebih selesa memilih ubat gigi MorningKiss Junior untuk si manja! Apa sebabnya?
Kesegaran Tanpa Had Bersama MorningKiss Junior!
Perkenalkan MorningKiss Junior, permulaan penjagaan kesihatan mulut anak-anak anda! Dengan menggunakan berus gigi yang sesuai dan ubat gigi yang selamat digunakan, pasti penjagaan mulut anak Mama terjaga rapi!
MorningKiss Junior Starter Kit
Rangkaian produk penjagaan mulut MorningKiss memberikan pengalaman bersih dan menyegarkan. Sejak 1985, MorningKiss telah direka dan dicipta untuk anak Mama dan semua ahli keluarga Mama untuk memberus dengan lebih selesa dan penjagaan yang lebih baik.
Berus gigi MorningKiss Junior
Berus gigi MorningKiss Junior pula direka khas untuk tangan kecil. Berus gigi MorningKiss Junior memberikan penjagaan terbaik untuk gigi dan gusi halus anak Mama. Ia didatangi dalam pelbagai kombinasi warna dan reka bentuk. Dengan filamen yang sangat lembut dan bentuknya yang bulat, ia dapat membantu melindungi enamel dan gusi si manja!
Berus gigi ini juga untuk mereka yang mahu membina tabiat anak-anak agar mereka memberus gigi dari kecil terutamanya dari umur 3 hingga 6 tahun.
Ubat gigi MorningKiss Junior
Kenapa ubat gigi MorningKiss Junior bagus untuk si kecil?
Tidak mengandungi fluorida, tiada SLS dan tiada sakarin.Warna dan design yang menyeronokkan dapat menggalakkan kanak-kanak memberus gigi.Mempunyai perisa strawberi dan oren.
Semua ini penting untuk pastikan kesihatan mulut anak Mama dilindungi daripada kuman!

Mama boleh mendapatkan produk MorningKiss Junior di pasaraya berhampiran atau boleh dibeli secara dalam talian di Lazada dan Shopee. Barulah senyuman si manja lebih manis dan menawan dengan penjagaan gigi yang rapi.


5 Formula Mudah (Dan UTAMA!) Untuk Mama Menjaga Kulit Wajah

Wanita dan kecantikan memang tak dapat dipisahkan. Definisi cantik bagi setiap orang juga berbeza. Bagi sesetengah individu, mereka melihat kecantikan dengan rapinya bentuk kening. Ada pula yang melihat indahnya seorang wanita apabila dia memiliki bibir yang mungil.
Cantik itu sangat subjektif ya, jadi, Mama Siti nasihatkan untuk tidak terlalu judge seseorang hanya berdasarkan rupa paras dan bentuk fizikal badan sahaja. Pada Mama Siti, kesihatan kulit jauh lebih penting dari segala perkara lain. Penjagaan kulit muka yang sempurna dapat melambatkan penuaan, kedutan, dan juga kulit kusam.
Jangan risau, tips ini juga bukan khusus untuk wanita sahaja ya. Yang lelaki dan remaja pun boleh amalkan tips ini sebelum mencecah usia yang lebih tua. Sangat mudah dan ringkas kerana hanya perlu perhatikan beberapa perkara utama sahaja.
Kulit Wajah Pasti Lebih Sihat Dengan 5 Tips Ini
1. Sentiasa gunakan pelindung UV (sunscreen/sunblock)

Disebabkan lapisan ozon kita semakin menipis, tabiat penggunaan sunscreen menjadi kewajipan pada semua. Kita dinasihatkan untuk menggunakan sunscreen setiap hari, selepas memakai pelembab muka dan reapply setiap 3,4 jam pada siang hari, sebanyak dua ruas jari Mama.
Turutan dalam penjagaan muka hendaklah dimulakan dari cleanser, exfoliator, toner, moisturizer dan barulah sunscreen. Kenapa perlu reapply? Ini kerana, kita mungkin berpeluh, kerap menyentuh muka, mengambil wuduk bagi umat Islam, dan sinaran UV juga lebih kuat pada waktu tengah hari. Jadi, keberkesanannya semain berkurang seiring masa dan jika kita membasuh kulit wajah kita.
Kedengaran leceh, tetapi, itulah hakikatnya demi memastikan kulit muka tidak berjeragat, mengurangkan bintik hitam dan kesan penuaan dalam jangka masa panjang.
Kredit gambar: Pexels
Kalau boleh amalan sunscreen ini jangan ditinggalkan walau apa sekali pun. Pelindung UV mengelakkan keradangan kulit seperti rasa pedih terutamanya yang ada ekzema dan psoriasis.
2. Kenali jenis kulit wajah
Setiap manusia ada jenis kulit wajah yang berbeza iaitu kulit normal, kering, berminyak, kombinasi dan sensitif. Kepentingan mengetahui jenis kulit wajah masing-masing adalah supaya kita lebih mahir untuk mengawal masalah kulit dan menggunakan produk penjagaan wajah yang sesuai.
Berikut merupakan jenis-jenis kulit wajah – kering, kombinasi tetapi lebih kepada kering, kombinasi tetapi lebih kepada berminyak, dan kulit wajah yang sangat berminyak.
Kredit gambar: Ohana.my
Mama boleh ikuti formula di bawah untuk mencari produk yang diperlukan kulit Mama:
Jenis KulitJenis Pencuci MukaToner (Kandungan)Pelembap (Kandungan)Normal Gel/susuVitamin CDimethiconeKering Susu/krim/micellar/tanah liat –Minyak rosehip/jojoba–Peptides–Glycolipid–Glycerin-Dimethicone-Glycolic acid-Vitamin A, E, dan C-Minyak zaitun-Jojoba oil-Avocado oil–Shea butterKombinasi Gel/susuLactic acid -Antioksidan–Hyaloronic acid–Ceramide –Non ComedogenicSensitif Micellar/susu/krimAntioksidan -Salicylic acid-Niacinamide -Non-comedogenicBerminyak Gel–Bentonite clay-Minyak pokok teh-Hyaluronic acid -Glycolic acid -Aloe vera -Niacinamide-Alpha-hydroxy acid (AHA)-Non-comedogenic
3. Kebaikan penggunaan gel aloe vera
Kalau ada yang masih belum pandai mencari produk dan memahami kandungan seperti jadual diatas, tak mengapa. Mama boleh mulakan dengan pencuci muka dan gel aloe vera sahaja. Sama ada menggunakan gel tersebut terus dari pokok lidah buaya atau daripada produk yang mengeluarkan gel aloe vera ini.
Sejak pertama kali Mama Siti tahu mengenai kesihatan kulit zaman muda remaja dahulu, Mama Siti hanya mengamalkan peggunaan gel aloe vera ini, yang diambil terus daripada daun lidah buaya. Ianya terbukti berkesan! Tetapi, Mama haruslah menggunakannya setiap hari tau.

Sebenarnya, aloe vera boleh digunakan untuk semua jenis kulit. Kini, aloe vera boleh didapati dalam bentuk face mask, spray, minyak, kapsul dan krim.
Lidah buaya adalah ejen pelembab terbaik untuk kulit manusia. Ekstrak tumbuhan ini mampu mencerahkan kulit, merawat luka seperti parut jerawat dan akhir sekali ia mampu membaiki iritasi kulit terbakar. Gunakan dalam kadar yang secukupnya sesuai dengan saiz muka Mama, sekurang-kurangnya 2 kali sehari. Oh ya, pastikan Mama pakai sebelum mengaplikasikan sunscreen ya.
Kredit gambar: Helthdestiny.com
4. Senaman muka
Bagaimana senaman dapat menjanjikan kulit kita kekal sihat dan berseri? Sebenarnya, struktur muka kita mempunyaiotot dan setiap pergerakkan akan mempengaruhi bentuk muka seseorang.
Jom cuba senaman dan urutan muka untuk mendapatkan kulit wajah yang lebih berseri, sihat dan anjal seiring usia seperti perkongsian Nur Alwani di laman Facebook ini:
Langkah Senaman dan Urutan Muka
Urutkan dari bahagian leher ke arah dagu menggunakan kedua belah tangan secara berselang-seli.Urut dari rahang bawah ke arah cuping telinga.Urut dari bahagian dagu ke arah cuping telinga.Sudut luar bibir ke arah telinga.Bahagian hujung hidung hingga ke pelipis.Ulang langkah 2 hingga 5 di bahagian kanan wajah.Urut di sekitar hidung hingga ke batang hidung.Jangan lupa untuk urutkan dahi ke arah atas .
Kredit gambar: Facebook Nur Alwani Spa Bahau
Apakah kebaikan daripada urutan ini? Menurut perkongsian tersebut, kulit akan menjadi semakin lembut dan licin. Kedua, membantu peredaran darah. Seterusnya, menegangkan otot dan membantu merehatkan saraf di wajah. Akhir sekali, dapat membantu melegakan sengal tulang.
Yang penting, Mama harus amalkan secara kerap untuk hasil yang lebih ketara.
5. Makan sayuran dan buahan
Walaupun tips ini kedengaran cliche dan sering dikongsikan di mana-mana sahaja, rata-rata pakar pemakanan dan kecantikan pun akan sarankan kita menitikberatkan dua kategori makanan ini – untuk kesihatan kulit wajah dan semestinya tubuh badan.
Kredit gambar: Unsplash
Kepentingan sayur adalah kerana ianya mempunyai kandungan serat yang tinggi, dan pelbagia vitamin dan mineral yang baik untuk tubuh. Contohnya sayur bayam dan kangkung yang kaya dengan antioksidan dan membantu pengeluaran kolagen dalam tubuh. Kolagen inilah yang membuatkan wajah kelihatan awet muda kerana kita akan kehilangan kolagen seiring usia. Kolagen melambatkan pembentukan garisan halus dan kedutan di muka.
Daripada Mama mengambil suplemen kolagen yang mungkin mengandungi kandungan gula yang tinggi, lebih baik Mama mengamalkan sayuran dan buahan dalam diet seharian bukan? Lebih sihat, lebih terjamin kandungannya, dan semestinya lebih menjimatkan!
Diharap lima kaedah penjagaan kulit wajah ini membantu Mama mendapatkan hasil yang diinginkan. Ingat, perkara paling utama adalah untuk melakukannya secara rutin. Mama boleh mulakan dengan cara paling ringkas agar tidak merasa terbeban. Mama juga boleh cuba tips ini untuk kelihatan lebih menawan walau tidak pandai bersolek.


Sibuk dan Penat Bekerja Mengganggu Kesihatan Mama? Ikuti Tips Ini Untuk Kekal Bertenaga

Tidak dinafikan lagi peranan para ibu dalam institusi kekeluargaan sangat penting. Bahkan impak penglibatan mereka lebih besar berbanding golongan bapa.
Kita selalu mendengar kata-kata seperti ‘happy mother, happy home’ yang menggambarkan fungsi mereka dalam memastikan keharmonian semua ahli keluarga.
Hasil kajian dari Marriage Foundation dan University Of Lincoln di United Kingdom jelas menunjukkan bahawa kebahagiaan dan kesihatan Mama mempengaruhi anak dalam dua perkara iaitu kesihatan mental dan keakrabannya dengan mereka pada usia remaja nanti.
Oleh itu, pada kali ini, Mama Siti ingin kongsikan tentang sumber kebahagian Mama yang bekerjaya iaitu kesihatan. Peta minda dari Kementerian Kesihatan Malaysia (KKM) mempamerkan bahawa kesihatan yang ideal merangkumi aspek biopsikososial seperti gambar di bawah.

Kredit gambar: My Health Kementerian Kesihatan Malaysia (KKM)
Tips Untuk Kesihatan Mama Agar Kekal Bertenaga
#1 Senaman Ringkas Setiap Hari
Di zaman yang serba-serbi pantas ini, kita juga harus bijak mencari masa melakukan senaman ringkas setiap hari. Lagi-lagi bagi yang perlu melalui perjalanan jauh ke tempat kerja, mesti sesampainya di pejabat sudah merasakan kepenatan dek kerana kesesakan lalu lintas.
Ini adalah perkara biasa terutamanya yang tinggal di bandar besar. Situasi seperti ini sudah menjadi sebagian dari rutin. Senaman yang Mama Siti kongsikan ini tidak memerlukan Mama untuk menukar pakaian sukan atau berada di tempat tertentu. Cukup sekadar duduk dan berdiri di meja peribadi dan Mama sudah boleh mula bersenam.
Terdapat enam (6) pergerakkan yang Mama harus atau sering lakukan tanpa Mama sedar, iaitu:
Turun naik tangga – jika sampai di tempat kerja lebih awal, baiklah jika kita menggunakan tangga. Aktiviti ini dapat membakar sehingga 15 kalori untuk bagi setiap satu tingkat tangga. Kalori yang berlebihan boleh mengakibatkan obesiti sembelit dan gout. Jadi, adalah lebih baik untuk Mama menggunakan tangga berbanding lif.

2. Berdiri ketika menyiapkan pekerjaan – bagi Mama yang mempunyai kemudahan meja boleh laras di tempat kerja, ubahlah kedudukan meja dari masa ke masa. Selain mengelakkan kebosanan, berdiri selama 30 minit sebenarnya membakar 72 kalori.

3. Chair Squats
Kredit gambar: weightwatchers.com
4. Leg extension
Kredit gambar: Wikihow.com
5. Oblique bends
Kredit gambar: Wikihow.com
6. Knee pull-in
Kredit gambar: Vestibular.org
#2 Buat Perancangan Harian
Dengan kemudahan teknologi, kita tidak lagi bermasalah untuk membuat peringatan tentang aktiviti yang perlu dilakukan setiap hari. Namun, masih ramai yang bingung bagaimana untuk membahagikan pekerjaan dengan lebih praktikal.
Mama boleh mulakan dengan membuat senarai perkara yang Mama perlu selesaikan pada hari atau minggu tersebut. Lalu, bahagikan kepada kerja atau perjara yang perlukan perhatian awal dan intensif.
Mama juga boleh cuba untuk ikuti teknik dari negara Jepun yang lebih dikenali sebagai Kanban ini:
Kredit gambar: Designingbuildings.co.uk
Dari sini Mama dapat menilai sama ada anda mampu atau tidak menyiapkan semua tugasan tadi sendirian. Jika tidak, jangan berlengah untuk meminta bantuan dari orang lain.
Agihkan tugasan kepada individu yang sepatutnya. Sebagai contoh, minta bantuan daripada rakan atau pembantu Mama di pejabat manakala ketika di rumah, cuba berbincang dengan suami atau keluarga yang sudi membantu.
#3 Dapatkan Sumber Nutrisi Yang Mencukupi

Aspek pemakanan juga perlu diambil perhatian. Segala makanan dan minuman adalah sumber tenaga bagi manusia. Namun, yang manakah benar-benar diperlukan dan memberi tenaga kepada wanita? Senang je Mama. Mama ingat lagi lagu tema Horlicks?
Ho-Ho-Ho. Vitamin B6 daripada 48 pisang..Ho-Ho-Ho. Kalsium daripada 55 cawan susu..Ho-Ho-Ho. Zat besi daripada…3…kilo…bayam!!!
Jawapan untuk semua persoalan kita sebenarnya ada dalam lagu diatas. Yang pertama adalah pisang. Dengan kandungan vitamin B6, ia mampu meningkatkan metabolisme badan selain pantas memecahkan protein agar mudah diserap oleh badan.
Kredit gambar: Topntp26 dari freepik.com
Bahasa ringkasnya, pisang memberikan tenaga segera kerana kadar penghadaman yang pantas. Pisang juga mempu buatkan kita lebih gembira.
Yang kedua adalah dengan banyakkan minum susu. Hari ini kita mempunyai banyak pilihan seperti susu soya, susu kambing, susu lembu dan juga susu kacang badam (almond milk). Wanita akan kehilangan kepadatan tulang apabila usia mereka menginjak 35 tahun. Kesan daripada proses ini mengakibatkan badan kehilangan sumber kalsium.
Sebagai alternatif, kita perlukan sumber kalsium dari luar dengan mengamalkan pengambilan susu. Cukup ambil tiga hingga empat gelas susu sehari untuk menampung keperluan kalsium dalam badan.
“Mama Siti, saya tak makan bayam, ada pilihan lain tak?”
Ada, mestilah ada. Mama boleh pilih brokoli, kentang, tauhu atau tempe dalam diet harian. Pelbagaikan menu hidangan agar tidak bosan. Malah, zat besi membantu dalam penyerapan oksigen dalam badan. Kekurangan nutrisi ini mengakibatkan Mama cepat letih dan tidak bermaya.
#4 Rehat, Rehat dan Rehat!
Menjalani hidup di era ini sangatlah mencabar. Kita perlu membahagikan masa untuk bekerja, menjaga keluarga dan memikul tanggungjawab lainya. Namun itu bukanlah alasan untuk wanita mengabaikan diri sendiri.
Mama ada cara untuk ‘curi’ masa demi mendapatkan waktu rehat yang berkesan. Rehat disini tidak semestinya tidur. Rehat adalah aktiviti yang Mama lakukan selain dari rutin harian dan apa sahaja yang membahagiakan Mama seperti pergi membeli-belah, keluar bersama rakan-rakan, melakukan homemade facial di rumah, dan sebagainya.
Menurut laman sesawang Direction Psychology, me time adalah keadaan seseorang meluangkan masa hanya untuk dirinya sendiri. Menjadi ibu bekerjaya mahupun surirumah membuatkan Mama rasa selalu tak ada masa untuk diri sendiri. Ada pula yang beranggapan bahawa sesi ini mementingkan diri kerana hanya fokus pada diri sendiri.
Kredit gambar: Lifeforstock dari freepik
Tapi? Tahukah Mama bahawa memanjakan diri sendiri memberi kelebihan terutamanya kepada kesihatan mental dan emosi.
Merehatkan otak, menenangkan fikiran dan mengurangkan tekanan.Meningkatkan tumpuan, produktiviti dan kreativiti.Memahami dan mengenali diri dengan lebih mendalam.Meningkatkan kemampuan bersosial.Kualiti hubungan sesama manusia semakin baik.
Mama Siti, apa aktiviti untuk ‘me time’ ni ? Baik, selain daripada berjalan santai di luar, Mama juga boleh menyertai kumpulan sosial seperti yang gemar melakukan aktiviti hiking, bercuti, sukarelawan, dan banyak lagi. Mama boleh ikut sekali dan dalam masa yang sama, menambah kenalan lain.
Percayalah, Mama pasti akan rasai perbezaannya selepas pulang dari aktiviti me time ini. Sekali sekala, tak salah untuk kita raikan diri sendiri!
#5 Minum Air Yang Mencukupi
Tip yang terakhir ni memang keperluan asas semua orang, tidak kira lelaki mahupun wanita. Seseorang yang kekurangan kandungan air dalam badan akan mengalami dehidrasi. Ini adalah keadaan apabila jumlah air yang meninggalkan badan lebih banyak berbanding yang diperolehi.

Ditambah dengan cuaca di Malaysia yang kadangkala mencecah 40°C, memerlukan kita peka dengan pengambilan air minum. Disini, Mama Siti sarankan untuk Mama sentiasa minum air putih dan kurangkan air bergula kerana ianya lebih baik untuk badan.
Mama boleh gunakan botol air yang mempunyai kata-kata motivasi atau masa untuk memudahkan Mama keep track jumlah air yang Mama sudah minum bagi setiap jam. Sedikit sebanyak ianya membantu untuk ingatkan kita untuk selalu minum air.
Jangan tak tahu, minum air pun menjadikan kulit semakin sihat. Bagaimana? Air mempunyai nutrien yang mampu menyingkirkan toksin dalam badan. Sel yang lebih sihat akan terhasil dan mendorong pertumbuhan kulit dan rambut yang lebih baik.
Sebagai kesimpulan, sekarang Mama semua dah tahu betapa pentingnya kesihatan kita sebagai seorang Mama dan perlu untuk kita menjaga diri sendiri walaupun sibuk menjaga anak-anak dan ahli keluarga. Tak salah untuk siapkan diri sendiri terlebih dahulu kerana dengan itu, barulah kita dapat menjaga yang lain bukan?


“Sayalah Mama, Sayalah Papa” Ibu Tunggal Kongsikan Kecekalan Beliau Membesarkan Anak Autisme Selepas Kematian Suami Pada Usia Muda

Puan Ashura Izwani Ahmad Tajudin yang baru berusia 28 tahun kongsikan cabaran dan kecekalannya sebagai seorang ibu tunggal pada usia muda.
Beliau yang mempunyai seorang anak lelaki yang diberi nama Mohammed dan bakal menimang cahaya mata yang ke-2 pada September ini telah kehilangan suaminya, arwah Muhammad Nurhaziq bin Haridan pada Disember 2021, secara tiba-tiba.
Mama Siti dan team KelabMama telah mendekati Puan Ashura untuk kongsikan kisahnya sebagai seorang superwoman yang kuat dan tabah bersama ibu-ibu yang lain. Jom kita baca perkongsian beliau.

Kredit gambar: Puan Ashura Izwani
Suami saya meninggal dunia ketika umur 28 tahun, pada 20 Disember 2021 ketika work from home. Beliau meninggal dunia secara mengejut dan saya sendiri tidak menduga kematian itu berlaku pada hari tersebut.
Anak pertama kami, Mohammed yang berumur 3 tahun 6 bulan disahkan mempunyai Autism Spectrum Disorder (mild Autism) dan kini sedang menjalani terapi, Early Intervention Program, dan daripada semasa ke semasa berjumpa Pakar Perkembangan Kanak-kanak dan Ahli Klinikal Psikologi untuk pemantauan perkembangan anak.
Untuk anak ke-2 kami, saya disahkan mengandung sekitar dua (2) bulan selepas suami meninggal dunia. Saya anggap anak ini memang satu rezeki dan ujian yang mengejut kerana saya telah datang haid sekitar akhir bulan Disember hingga awal Januari.
Waktu itu juga saya pertama kali turun darah penyakit. Saya telah membuat ujian kehamilan beberapa kali, namun negatif. Saya fikir mungkin saya terlalu tertekan hingga menganggu hormon badan saya. Saya pergi ke klinik satu hari sebab badan saya rasa kurang sihat hingga menganggu tugas di pejabat. Pada waktu itu Pegawai Perubatan syak saya hamil, kemudian saya setuju untuk buat ujian kehamilan. Keputusannya, saya disahkan hamil.
Ada orang sekeliling yang berkongsi dengan saya situasi yang saya alami tidak mustahil berlaku dan ada yang berkongsi pengalaman serupa. Kini, usia kandungan anak kami sudah enam (6) bulan.
Arwah Suami Meninggal Dunia Secara Mengejut
Saya hanya mampu nyatakan suami saya meninggal dunia secara mengejut tanpa sebarang penyakit fizikal kronik yang dialami. Sebenarnya almarhum suami akan menghantar dan mengambil saya pulang dari tempat kerja kerana beliau bekerja dari rumah.
Namun, pada hari itu, beliau tidak ambil saya dari tempat kerja dan mengambil anak dari playschool. Saya rasa pelik tapi saya fikir mungkin almarhum suami letih bekerja dan tertidur di rumah. Jadi, saya minta bantuan ibu saya untuk mengambil saya dan anak pulang ke rumah.
Bila saya pulang ke rumah, saya dapati almarhum suami telah meninggal dunia dalam rumah. Hanya Allah SWT sahaja yang tahu betapa luluhnya hati saya kerana pada hari itu saya tidak makan tengah hari di pejabat. Saya telah merancang nak belanja makan suami dan anak makan usai habis waktu pejabat. Jadi, saya rasa sangat terkilan.
Ketika melalui proses pengecaman mayat dan perlu kembali ke tempat kejadian atas urusan tertentu, saya tidak boleh lupa perasaan sedih dan sakit yang terlalu berat hingga menggigil satu badan. Saya tidak mampu makan sehingga urusan pengebumian selesai kerana memikirkan almarhum suami.
Pada awal fasa selepas kematian suami, kadang-kadang saya termenung di pintu rumah ayah ibu saya dan berharap suami akan bagi salam dan bawa saya pulang. Hingga hari ini, ada waktu yang saya akan menangis secara tiba-tiba kerana rindu yang tidak mampu diungkapkan dan dilepaskan. Saya rasa rindu ini hanya akan berakhir pada hari saya bertemu ajal.
Kredit gambar: Puan Ashura Izwani
Jujurnya, saya ada rasa menyesal tidak mengambil cuti pada hari kematian suami. Hati saya ada terdetik nak ambil cuti rehat dan luangkan masa bersama suami kerana kami baru pulang meraikan hari konvokesyen saya di Johor, tapi saya fikir tanggungjawab dan kerja di pejabat yang perlu dilaksanakan. Namun, saya menerima takdir yang telah Allah SWT aturkan dan saya memegang kata-kata,
Allah telah tetapkan kematian seseorang, tidak cepat seminit, tidak lambat seminit. Walau apa yang kita lakukan, kematian itu tetap akan datang seperti hari yang dijanjikan.
Saya redha dan saya menerima takdir Allah SWT. Saya bersangka baik dengan takdir saya bertukar status kepada balu pada usia 27 tahun dan kini anak-anak saya menjadi anak yatim. Saya yakin, Allah SWT lebih menyayangi suami saya dan lebih banyak kebaikan akan berlaku kepada dirinya daripada keburukan apabila beliau diambil oleh Allah SWT dalam usia yang bagi saya begitu muda untuk meninggalkan keluarga.
Kehidupan Sebagai Seorang Ibu Tunggal Pada Usia Muda
Ujian ini berat bagi saya. Jadi ibu tunggal di usia muda, terlalu banyak impian dan harapan yang saya berkongsi dengan almarhum suami. Kami ingin melihat anak-anak kami membesar bersama. Kami mempunyai cita-cita sendiri dan kami saling menyokong untuk capai bersama. Namun, segala harapan dan impian itu terpaksa saya simpan sendiri.
Kami juga menanti anak yang ke-2 selepas umur anak pertama cecah setahun, namun saya tidak sempat berkongsi berita gembira kehamilan ini bersama beliau.
Kredit gambar: Puan Ashura Izwani
Pada awalnya saya memikirkan masa depan saya yang akan tua tanpa suami di sisi. Saya memikirkan masa depan anak-anak yang membesar tanpa kasih seorang ayah, terutama anak sulung kami yang Autistik dan memerlukan perhatian lebih. Semua pemikiran itu buat saya rasa sedih dan takut untuk tempuh ujian di masa hadapan.
Tapi kini saya lebih fokus akan kerjaya saya dan misi untuk membesarkan anak-anak dalam memberi didikan dan pendidikan yang terbaik untuk mereka. Saya buat keputusan untuk letakkan mindset saya,
‘focus on right here, right now’
Sayalah Mak, Sayalah Ayah
Kerjaya saya kini adalah satu-satunya ‘periuk nasi’ saya dan anak-anak. Jadi, kerjaya itu penting dalam hidup saya. Saya juga kini menjadi ayah dan ibu kepada anak-anak, jadi peranan saya lebih berat dan penting bagi memenuhi perhatian dan kasih sayang mereka. Saya juga tidak tahu hakikatnya umur saya panjang atau pendek. Saya hanya mampu berusaha dan tawakal sehabis baik setiap hari.
Apabila saya melihat pasangan lain yang bahagia dan dapat membesarkan anak mereka bersama, saya tumpang gembira dan mendoakan semoga umur mereka terus panjang dan bahagia. Saya berharap dengan mendoakan yang baik-baik buat mereka, mudahan andai rezeki jodoh saya dan almarhum suami kekal selamanya, Allah SWT mengizinkan kami untuk merasa bahagia di alam sana selepas hari kematian saya.
Sokongan Keluarga Dan Keluarga Mentua Atau Orang Terdekat
Pada fasa awal, ibu bapa, adik, sahabat-sahabat, dan rakan sekerja saya berikan sokongan yang paling kuat. Sebenarnya ramai orang sekeliling yang mainkan peranan dalam memberikan sokongan emosi kepada saya, termasuk kawan-kawan dan kenalan almarhum suami. Saya sangat berterima kasih kepada semua.
Keluarga mentua juga sedang mengalami kesedihan ketika itu kerana almarhum suami juga adalah seorang anak, abang, dan adik kepada keluarga mentua. Mereka juga yang menguruskan pengebumian almarhum suami kerana jenazah dikuburkan berdekatan rumah ibu bapa almarhum suami.
Oleh kerana saya baru mula mengambil lesen dan tiada kenderaan untuk pergi kerja dan menghantar anak ke playschool, ayah, ibu, dan adik saya yang membantu saya dan anak untuk meneruskan hidup. Jika saya perlu masa sendirian atau jatuh sakit, ahli keluarga saya akan mengambil alih menjaga anak saya untuk beri ruang saya berehat. Mereka yang mengambil alih peranan almarhum suami sementara saya dalam proses mengambil lesen dan membeli kenderaan bagi kegunaan saya dan anak-anak.
Saya kini tinggal bersama ibu bapa saya kerana sebelum ini kami menyewa sebuah rumah dan rumah yang kami beli jauh untuk saya berpindah. Atas nasihat kaunselor, saya tidak boleh tinggal di rumah sendirian demi kebaikan mental-fizikal dan inshaAllah memudahkan urusan saya dan anak untuk memulakan hidup semula dengan sokongan keluarga terdekat.
Saya juga merasa sokongan yang sangat kuat daripada tempat kerja. Ketua saya tidak pernah memaksa saya untuk terus masuk bertugas semula segera kerana ingin memberikan saya ruang dan masa untuk adaptasi dengan hidup baru. Saya juga tiada isu dengan tempat kerja sekiranya saya perlu bercuti menguruskan anak atau buat baby checkup.
Rakan-rakan sekerja, terutama di satu jabatan sentiasa memberikan sokongan apabila saya melalui setiap episod ujian yang melanda selepas kematian almarhum suami. Saya sangat bersyukur kerana tempat kerja ini la harapan saya untuk meneruskan hidup dan membesarkan anak-anak. Saya berharap saya dapat berikan perkhidmatan yang terbaik kepada majikan atas toleransi mereka kepada saya.
Cabaran Yang Terpaksa Dilalui Sebagai Seorang Ibu Tunggal
Daripada sudut kewangan, tidak dinafikan ia memberikan kesan yang besar kepada saya kerana saya perlu ‘menghidupkan’ diri saya dan anak-anak. Dulu, kalau saya tak kerja, ekonomi keluarga masih mampu ditampung suami. Kini, jika saya hilang kerja, akan lumpuh semua ekonomi keluarga. Saya tidak boleh terus bergantung kepada ibu bapa dan adik saya kerana saya bukan lagi dalam tanggungan mereka. Ibu bapa saya makin berumur dan adik saya pun bakal ada keluarga sendiri.
Saya tidak akan lupa fasa saya dan anak bonceng motor keluarga dalam keadaan saya berbadan dua. Ada waktu cuaca baik, ada waktu hujan lebat dan ribut. Saya tidak kisah jika saya susah, tapi saya tidak sanggup tengok anak saya berhujan dan susah dalam keadaan usia terlalu kecil dan tanpa seorang ayah. Jadi, memang bertambah komitmen yang berat, seperti beli kereta dan cari rumah untuk saya dan anak-anak tinggal. Tapi saya tak kisah, asalkan hidup anak-anak dan saya terjamin.
Kredit gambar: Puan Ashura Izwani
Daripada sudut penjagaan diri dan anak, berbeza sangat sebab almarhum suami adalah ayah yang sangat bertanggungjawab dan suami yang penyayang. Beliau tidak pernah berkira tolong jagakan anak, mengajar anak, dan membawa anak bermain.
Beliau boleh bangun lewat malam tolong susukan anak dan biarkan saya berehat, walhal beliau juga perlu bekerja pada hari siang. Beliau tak kisah tukar pampers anak dan melayan anak. Beliau juga menyokong usaha membantu anak kami yang Autistik.
Beliau adalah suami yang rendah ego dan pandai melayan saya bila saya stres, bila saya perlu bahu untuk bersandar. Mulutnya tak pernah lokek memuji dan berterima kasih kepada saya. Beliau sentiasa menjadi penyokong kuat saya bila saya nak buat sesuatu, terutama perkara yang berikan kebaikan kepada diri saya.
Bila almarhum suami pergi, memang terasa beban yang almarhum suami ambil berpindah semua ke bahu saya. Terasa hilang satu kasih sayang yang cukup besar dalam hidup saya. Tapi saya fikir positif dengan takdir saya. Saya bersyukur almarhum suami telah mengumpul terlalu banyak kebaikan daripada layanannya kepada saya dan anak.
Saham akhirat, dengan bersabar dan menerima apa sahaja ujian.
Mungkin kini Allah SWT ingin memberikan saya peluang pula untuk berkhidmat kepada keluarga seperti almarhum suami. Jadi, bila saya penat jaga anak, penat melawan emosi saya yang sedih, saya hanya fikirkan mungkin inilah ‘saham akhirat’ saya. Dengan bersabar dan terima apa saja ujian.
Menjadi ibu tunggal memang penat dan mencabar. Saya bagaikan hilang sebelah sayap. Selagi boleh saya usaha elak terjebak daripada segala jenis ‘drama’ dalam hidup sebab ujian yang sedia ada pun dah cukup penat saya nak fikir dan hadap. Saya perlu teruskan hidup dan cekal membesarkan anak-anak. Saya fikir anak-anak dah tak ada ayah, kini hanya kepada ibu mereka berpaut dan menagih kasih sayang.
Memori Terindah Bersama Arwah
Kredit gambar: Puan Ashura Izwani
Memori terindah saya bersama almarhum suami adalah apabila kami bersama-sama membuat kebaikan. Pergi masjid bersama-sama, mengaji sama-sama, dan buat kerja sukarelawan bersama-sama walaupun waktu tu saya mengandung dan kami membawa anak. Almarhum suami telah berikan pelbagai memori indah tapi apabila beliau telah meninggal dunia, saya akan mengenang dan mencari-cari kenangan yang mudahan menjadi ‘saham akhirat’ buat dirinya di alam sana.
Hati almarhum suami pun lembut dan mudah menerima nasihat dan kebaikan, jadi mudahan Allah SWT juga berlemah lembut dan menerima kepulangannya ke alam abadi dengan gembira. Hati saya juga akan lebih tenang memikirkan semua memori itu dan mudahan sifat beliau tersemai dalam jiwa anak-anak kami, inshaAllah.
“Allah jaga ayah ya sayang,”
Selepas pemergian almarhum suami, saya mendidik anak dengan selalu beritahu, “Allah jaga ayah.” Kadang-kadang saya akan cakap secara terus,
“Ayah Mohammed dah tak ada, jadi sekarang ibu jaga Mohammed, Mohammed jaga ibu.”
Saya bersyukur sebab perkembangan anak masih berjalan baik, termasuk perkembangan emosi kerana sifat anak Autism juga melibatkan kesukaran untuk memahami emosi orang sekeliling. Ada beberapa kali bila anak ternampak saya menangis rindukan almarhum suami, dia akan cakap, “Dah dah, jangan nangis. Ayah tidur kat Allah.”
“Ibu jangan nangis, Allah jaga ayah.” Daripada kejadian tersebut, saya dapat melihat perkembangan emosi anak yang lebih peka berbanding dulu.
Saya juga telah bersedia untuk ‘menghidupkan’ cerita berkenaan almarhum suami dan sifatnya yang baik daripada semasa ke semasa supaya anak-anak tak lupakan ayah mereka, dijadikan contoh yang baik, dan mudahan anak-anak akan terus mendoakan ayah mereka, inshaAllah.
Pesanan dan Nasihat Kepada Ibu Tunggal dan Ibu-ibu Lain yang Mungkin Melalui Dugaan dan Cabaran yang Sama
Kredit gambar: Puan Ashura Izwani
Coretan ini saya anggap seperti saya berpesan dan menasihati diri saya sendiri.
Tidak ada manusia yang mampu memahami kesedihan dan kerinduan seorang isteri yang kehilangan suami. Suami kita adalah separuh jiwa yang tahu baik-buruk kita dan terima seadanya, yang tidur sebantal dengan kita, yang menjadi ayah kepada zuriat kita, yang berkongsi susah-senang bersama, yang janji bersama ‘cinta hingga syurga’.
Akan ada segelintir orang akan minta kita untuk move on cepat, akan ada segelintir yang akan cakap ‘tak apa, suami boleh diganti’ seolah-olah rendahnya rasa cinta kita kepada suami. Akan ada nasihat-nasihat yang kita rasa tidak membantu dalam proses menelan segala takdir. Akan ada keadaan dalam hidup kita yang berubah dan menjadi janggal.
Ambil la setiap langkah kecil untuk maju ke hadapan. Walaupun langkah tu kecil dan lambat, tak mengapa. Asalkan kita cuba dan usaha untuk terus maju selangkah. InshaAllah, satu hari nanti bila kita toleh ke belakang, kita akan sedar betapa jauhnya kita telah berjaya melangkah ke hadapan dan sekecil-kecil usaha tidak pernah sia-sia.
Tak mengapa kalau hari-hari kita menangis, kita bersedih. Kita sahaja yang memahami diri kita. Dah tak ada pasangan untuk pujuk dan lemah lembut dengan kita, jadi kita belajar la untuk pujuk dan lemah lembut dengan jiwa kita. Jaga diri kita. Utamakan diri kita. Bila kita jaga diri kita, baru kita akan mampu jaga anak-anak kita inshaAllah.
Bila kita belajar sayang diri dan emosi kita, baru kita akan mampu sayang dan jaga emosi anak-anak, inshaAllah.
Dalam menempuh ujian hidup, kita dah tak ada siapa-siapa lagi melainkan Tuhan. Dia sentiasa ada, Dia tidak pernah tidur, dan Dia tidak pernah sia-sia kan walau setitis air mata kita. Kalau anak-anak kita berpaut kepada kita, kita akan rebah kalau kita tak berpaut kepada Tuhan.
Berpaut kepada Tuhan tidak menghilangkan kesedihan dan ketakutan kita kerana dunia ni memang dicipta untuk menguji manusia. Tapi jiwa kita akan terus teguh dan kuat sebab kita berpaut kepada Pemilik Kekuatan. Percaya la, kesabaran dan keteguhan hati kita boleh menjadi asbab salah satu pintu syurga dibuka luas untuk kita. Di syurga, tidak akan ada lagi kesedihan dan kesakitan yang perlu ditanggung.
Dan semoga memori yang mekar dalam ingatan kepada suami-suami kita menjadi salah satu sumber kekuatan kita untuk terus jadi wanita yang taat kepada agama dan ibu yang mampu membuat anak-anak terbang tinggi walau tubuh kita telah patah sebelah sayap. Semoga pada hari kematian kita, bukan sahaja Tuhan berbangga akan kita, tetapi suami-suami kita juga diizinkan menjemput kita dengan penuh gembira.
Kesedihan kita akan berakhir, satu hari nanti.

Takziah Mama Siti dan team KelabMama ucapkan kepada Puan Ashura dan terima kasih atas perkongsian beliau. Mama Siti percaya setiap yang bergelar ibu, emak, Mama, Mommy dan sebagainya mempunyai kisah dan cabaran yang tersendiri dan kita juga sangat kuat untuk menempuhinya.
Sebab tu penting untuk kita sentiasa raikan dan rayakan Mama kerana ia merupakan satu bentuk penghargaan kepada ibu kita. Tak kisahlah ibu tunggal, bakal ibu, mereka yang sudah berkahwin dan masih menantikan zuriat dan sebagainya.
Bagi umat Islam, banyakkan berdoa kepada yang Maha Esa dan kepada mereka yang terdekat, jangan lupa untuk sentiasa berikan sokongan yang terbaik kepada mereka yang memerlukan.